Berbalagunen txokoa: Txakolinaren ekoizpena ezagut

Berbalagunok eta Lagatzu Zamudioko euskara elkarteko kideak Magalarte Zamudio upeltegira hurbildu gara otsailean. Izan ere, upeltegi horri buruz eta txakolina ekoizteko prozesuari buruz apur bat gehiago ezagutu nahi izan dugu. Jabi Aretxabaletak gure jakin-mina asetzeko behar beste azalpen eman digu, eta txakolina eta kopaua dastatzeko aukera ere izan dugu bertan. Upeltegira heldu gara eta harrera Jabik eta Esti bere emazteak egin digute. Bisitari mahastietan eman diogu hasiera. Neguan gaude, eta Jabik azaldu digun moduan, sasoi honetan mahatsondoak inausi egiten dira eta zutoinetan lotzen dira, artez hazi daitezen. Magalarte Zamudio upeltegiak lau hektarea eta erdiko lursaila du eta han landatzen dituzten mahats-barietateak hauek dira: Hondarribi zuri (gehienbat), Hondarribi zuri zarratia, Izkiriot txikia, Izkiriot handia, Munemahatsa eta Riesling. Horrezaz gainera, beste hektarea bi erosten dizkiote beste ekoizle bati. Magalarte Zamudio markaz gainera, Zabalondo marka ere egiten dute 2011. urtetik hona. Marka bien artean, 45.000 botila inguru egingo dituzte aurten. Landareek zaintza espezifiko batzuk behar dituztela esan digu Jabik, eta batez ere prebentzio-lana egin behar dela mildiu, oidio eta botritis bezalako gaixotasunei aurrea hartzeko. “Izan ere, gaixotasuna agertzen denean, kaltea eginda dago”. Mahatsa irailean hasten da batzen, kutxetan, eta behar horretan zortzi aste inguru ematen dituzte. Ostean, txakolina ekoizteko prozesuari ekiten diote. Prozesu konplexua da eta Jabik modu erraz batean azaldu digu. Era berean, prozesuan erabiltzen duten makineria eta bere funtzionamendua eduki dugu hizpide. Mahatsa batu ondoren, mahats-pikorrak txortenetik bereizten dira eta horretarako makina batean sartzen da mahatsa. Beren ezaugarriak eta kalitatea kontuan hartuta, mahats batzuk beratzen ipintzen dira zortzi edo hamabi orduan. Mahats horiek kalitaterik hobea dutenak dira, eta beratzeari esker, indartu egiten dira beren zaporea eta beren lurrina. Ostean, prentsara doaz muztioa pastatik bereizteko; eta gero, depositura. Beratzen ipintzen ez diren mahatsak zuzenean doaz prentsara eta handik depositura. Bakoitza andel edo depositu ezberdinetara doa eta han 36 ordu inguru daude, 10-12 gradutan. Tarte horretan hondarrak kentzen dira eta ostean legamia botatzen da, hartzidura-prozesuarekin hasteko. Muztioa deposituetan hartzitu egiten da. Zenbat denbora uzten da bertan? Bada, Jabik esan digu hori urteen araberakoa dela. Urte batzuetan, 10 egunekin nahikoa izan dela, baina beste urte batzuetan egun gehiago behar izan dituztela. Hartzidura tenperatura kontrolatu batean egiten da, 16-19 gradutan, eta dentsitatea egunero hartzen da. Hartziduraren emaitza txakolina da. Ostean, ontzi-aldaketa egiten da, behar beste aldiz. Amaitzeko, nahasketa egiten da eta depositu batzuetan dagoen txakolina Magalarte markarako erabiltzen da; eta bestea, Zabalondo markarako. Nahasketa egin ostean 10 egunean uzten da -3 gradutan. Txakolina iragazi eta eskaeraren arabera sartzen da botiletan. Bisita gidatuak Upeltegitik dastatze-gelara sartu gara eta han Magalarte eta Zabalondo txakolinak dastatzeaz gainera, pintxo gozoak jateko aukera ere izan dugu. Magalarte upeltegian bisita gidatuak egiten dituzte, eta upeltegi honi buruz zein txakolina ekoizteko prozesuari buruz gehiago jakin nahi duenak haiekin ipini daiteke harremanetan. Bisitak partikularrei zein taldeei zuzenduta egiten dituzte, eta Jata Ondo Landa garapenerako elkarteak martxan ipinitako Txakolibusa egitasmoan ere hartzen dute parte. Proiektu horrek bisitariei eta enologia turistei Uribeko eta Txorierriko txakolina eta historia hurbiltzea du helburu. Txakolina eta pintxoak dastatzen dugun bitartean Jabirekin eta Estirekin jarraitu dugu hitz egiten, txakolinari buruz eta kanpoan zein upeltegian behar dituen zaintzei buruz, iazko uztari buruz, eguraldiaren eraginei buruz… Eta hala, txakolin artean joan zaigu goiza. Adituek diote Magalarte Zamudio txakolina prisa barik dastatzeko ardo zuria dela, usain gozoa duela, baltsamikoa, lore zuriena… ahoan suabea dela, indartsua… Zabolondo txakolinari buruz, fruta gustuko txakolina dela diote, eta bertan lurrin zitrikoak nagusi direla. Borobila eta leuna dela, orekatua… Adituen kontuak alde batera utzita, guk esan ahal dugun gauza bakarra da oso-oso gozoa dela, bikaina. Gainera, urte hauetan lortutako sariek gure iritzia berresten dute; Ipar-mendebaldeko Ardoen III. Txapelketan eskuratutako urrezko domina eta International Wine Guide Lehiaketan 2012. urtean izandako zilarrezko domina, batzuk aipatzearren. Baita inguruko azoketan lortutako sariak ere, noski. Harremanetarako: 630 10 96 86, magalarte@gmail.com Datorrena - Labasua. Martxoak 1, 11:00etan. Artoa labean zelan erre ikasiko dugu, eta taloa zelan egin. - “Ekipo kronika” erakusketa. Martiak 5, 10:00etan eta 10:30ean, Bilboko Arte Ederretako Museoan. Bisita gidatua.


Felix Altzelai euskara teknikaria hauteskundeen emaitzaz eta euskarak komunikabide publikoetan duen tokiaz

Astelehenero bezala, Felix Altzelai Ultzamako euskara teknikariarekin egon gara hizketan Esan Erran irratiko Egun Ero saioan.


Gazteentzat entsegu-lokalak

Lasarte-Oriako Udalak, herriko musika-taldeei babesa emateko neurri gisa, haien esku jartzen ditu Gaztelekuan dauden entsegu-lokalak.

Lokal horiek erabili nahi dituztenek eskaera egin beharko dute idatziz, eta hor adieraziko dute entseguak zein egunetan eta ordutan egin nahi dituzten. Baita taldea osatzen duten kideen datuak ere. Eskaera udaleko erregistroan entregatu beharko dute hilaren 24a baino lehen. Bi entsegu-areto erabili ahalko dira 09:00etatik 24:00etara, astelehenetik igandera. Lehentasuna dute 30 urtetik beherakoek.


Modelo, itxuraldatuta

(Zarauzko Hitza)

Bainet ekoiztetxea bideo korporatibo bat ari da grabatzen, eta hori dela eta, Modelo aretoa bere filmetako kartelekin hornitu dute. Besteak beste, El rey de la granja, Airbag, Año Mariano, Skizo eta 15 días contigo lanetako kartelak zintzilikatu dituzte, eta argiztapen berezia jarri.


Muineko itaunak subrogazioaz

Emakundek Haurdunaldi subrogatua edo alokairuzko sabelak? txostena aurkeztu du EHUren Udako Ikastaroetan. Praktikari loturiko galderak jaso dituzte bertan, zalantza etiko eta juridikoak.


10.933 euro belagiak hobetzeko

Nafarroako Gobernuko Nekazaritza, Abelzaintza eta Elikadura Departamentuak 10.933 euroko dirulaguntza eman dio Balleko Udalari belagiak hobetzeko.


Zurdileak zorrozten ari dira basurdeak

Martxoan eten zitzaien liga, eta bi aste barru hasiko dute 2020-2021 denboraldia Ohorezko B Mailako taldeek.

Amaiera garratza eduki arren, aurreko denboraldi ona egin zuen Gernika RTk. Sailkapenaren goikaldean sartu eta igoera lortzeko itxaropena eta ilusioa eduki zituzten basurdeek. Baina sailkapen orokorrean bigarren postuari eutsiz, Getxo liderrarengandik zazpi puntura zeudela geratu zen bertan behera liga, osasu krisiaren eraginez. Kolpe gogorra izan zen, eta gerora, federazioak hartutako erabakia ere kolpe latza izan zen. Getxo RT Ohorezko Mailara igotzeko erabakia hartu zuen, Gernika RT aukera barik utziz.

Hortaz, denboraldi honetan ere, igoera postuetan sartu, eta orain dela bi denboraldi gero arte esandako maila gorenera bueltatzeko helburua lortzeko lan egingo dute. “Helburua iazko bera da: liga erregularrean goiko taldeen artean egon, eta play off-ak jokatzea, ahal bada Ohorezko Mailara igotzeko. Momentuz hori da gure helburua”, esan du Eduardo Maidagan Gernika RTren entrenatzaileak.

Liga aldaketekin dator: “Liga desberdina izango da, buelta bat eta erdi bakarrik jokatuko dugu, eta gero, play off-ak partidu batera izango dira; lehen bitara izaten ziren”. Gaur ezagutuko dute egutegia. “Egutegia aztertu, eta horren arabera egingo dugu planifikazioa”.

Eduardo Maidagan (Gernika RTren entrenatzailea) “Play off-ak jokatzea izango da helburua, ahal bada Ohorezko Mailara igotzeko”

Martxotik uztailera ez dute talde modura entrenatzeko aukerarik eduki, eta momentuz, 30 bat jokalariko taldea ari da entrenatzen. “Uztailean Espainiako Federaziotik ohar bat bidali ziguten esanez agian irailean hasi ahalko genuela liga. Orduan, protokoloa egin eta aurkeztu genuen, eta entrenamenduekin hasteko baimena eman ziguten”, azaldu du. Hala, etxean eta kalean norbere kontura entrenatzetik taldeko lanera bueltatu ziren, beti ere protokolo guztiak betez. Abuztuaren erdialdera herrian agertutako COVID kasuengatik hamabost bat egun egon ziren entrenatu barik. Irailetik, normaltasunez ari dira entrenatzen, baina aldagelak itxita dituzte.

Aurreko zapatuko lagunartekoa. Argazkia: Ina Olaizola.

Denboraldi-aurrean Hernani CRE eta Ampo Odiziaren kontra lagunartekoak jokatu dituzte. Azken horren kontrakoa zapatuan eduki zuten Altamiran. Hainbeste denbora aurkarien kontra indarrak neurtu barik egon direnez, momentuz «sentsazio arraroak» dituztela dio Maidaganek, “urduritasuna eta jendea apur bat larri” sumatu dute. “Baina ondo ari gara; bagoaz astiro-astiro tonua hartzen, eta ikusi beharko da gauzak zelan doazen. Egoera honekin ez dakigu bihar zelan egongo garen. Egunero-egunero eta astiro-astiro joan behar dugu”.

Fitxaketak

Atzerritik etorri berriek pare bat aste baino ez daramatzate Gernikan, eta momentuz ondo ari dira. “Urtea luzea izaten da, eta ikusiko da fitxaketekin asmatu dugun ala ez”. Hain zuzen, pandemiak fitxaketei ere eragin die, fitxaketak egitea aurrekoetan baino zailagoa izan baita klubentzat: “Gaitzagoa izan da; Argentina dena egon da zarratuta, eta Hegoafrikan ere erdi zarratuta daude oraindik. Zeelanda Berrian eta Australian gu baino egoera hobean daude, eta hona etortzeko ez daukate horrenbeste prestutasun. Azkenean, behar asko egin eta gero lortu dugu fitxaketak egitea, eta gehienak hemen daude, eta falta direnak ea laster heltzen diren”.

Aurreko denboraldiko etxeko jokalari ia denek jarraitzen dute. “Baja bi eduki ditugu: Antxon Zearreta eta Eneko Zabala. Eta jende gaztea igo da goiko taldera. Aurreko denboraldian atzerriko bederatzi jokalari eduki genituen, eta horietatik bi geratu dira: Federico Stein argentinarra eta Simon Lilicama filianoa. Aurten, atzerriko bost jokalari ekarri ditugu, eta probak egiten beste hiru gazte argentinar etorriko dira. Denak ez dira heldu, baina liga hasierarako denak etortzea espero dugu. Facundo Lamas, Francisco Bottoni, Stein eta Estanislao Renthel argentinarrak, Fagu Malloy samoatarra, Lilicama filianoa hemen daude dagoeneko”.

Taldea Urbietan etxekoen artean lehiatzen ikusteko gero eta gutxiago falta da. Dagoenerako futbol partiduak publiko barik lehiatzen ari diren bitartean, saskibaloikoak aforo mugatuagaz jokatzen ari dira, eta errugbian ere horrela izatea gura dute: “Federaziotik eta Kirol Batzorde Gorenetik igorritako zirkularrean aforoagaz egin ahal dela jasotzen da, baina udalaren eta Eusko Jaurlaritzaren esku gaude. Ikusi dugu saskibaloikoetan ikusleak daudela, eta guk pentsatzen dugu guk ere sartu ahalko dugula publikoa. Zapatuko Ordiziako lagunartekoan jendea egon zen ikusten. Protokolo bat eduki beharko dugu, eta horregaz aurrerantza joan. Normaltasunez ari gara beharra egiten, eta ea posible den gure bazkideek eta zaleek partiduak ikustea, eta denon artean normaltasun apur bat ematea egoera honi. Ostera antzean, hau oso gogorra eta aurrera egiteko oso gaitza izango da”.


Kantuan eta dantzan agurtu dute ikasturtea Bizkargiko ikasleek

Bizkargi Musika eta Dantza Eskolako ikasleek ikasturtean zehar ikasitakoa taularatu dute gaur, ostirala, Baztartxo antzokian. Aretoa goraino bete da, eta ikus-entzuleek adi-adi jarraitu dituzte dozenaka ikasleren emanaldiak.


2. mailako finalean sartzen ahaleginduko da etzi, Aratz Mugertza

Aratz Mugertza aizkolari mutrikuarrak Euskadiko 2. mailako aizkora txapelketako kanporaketa jokatu du etzi, 18:00etan, Aiako frontoian.Mutrikuarrarekin batera, Eneko Otaño Aizpurua, Xabier Orbegozo Aginagalde Arria V, Jose Mari Telletxea Etxebeste eta Xabier Zaldua Alberdi ariko dira. Denek ere, 54 ontzako bi enbor eta 60 ontzako beste bi moztu beharko dituzte.Lehenengo hiru denbora onenak egiten dituztenak sailkatu dira Gipuzkoako 2.mailako aizkora txapelketako finalera.Mugertzaren iritziz, «aurten maila handia dago, eta zaila izango da kanporaketa irabaztea, baina, lan ona eginez gero, horretarako aukera egon badago». Sailkapena lortzen badu, bere hirugarren finala izango da Iazkoa izan zen bigarren urtea, eta bosgarren geratu zen.Hala ere, finalean egoteko ahalegina egingo duela dio. Hala, Arria, Otaño edota Zaldua faborito moduan ikusten ditu; haren esanetan, aurkari «gogorrak» dira.


Etxe-zerbitzu lege berriari buruzko solasaldia eskainiko da maiatzaren 14an Beralandetan

Minerva Martin Rodriguez abokatua ariko da Beralandetan astelehenean 19:00etan

Etxe-zerbitzu lege berriariburuzko solasaldia eskainiko du Minerva Martin Rodriguez abokatuak Berako Beralandetan maiatzaren 14an, astelehen arratsaldeko 19:00etatik aitzinera. Bortzirietako Oinarrizko Gizarte Zerbitzuen Mankomunitateko Lana, Familia eta bizitza pertsonala uztartzeko itun mankomunatuaren baitan antolatu da ekitaldia, Nafarroako Berdintasunaren eta Familiaren Institutuaren laguntzarekin.

Etxe-zerbitzu lege berriariburuzko solasaldia eskainiko du Minerva Martin Rodriguez abokatuak Berako Beralandetan maiatzaren 14an, astelehen arratsaldeko 19:00etatik aitzinera. Bortzirietako Oinarrizko Gizarte Zerbitzuen Mankomunitateko Lana, Familia eta bizitza pertsonala uztartzeko itun mankomunatuaren baitan antolatu da ekitaldia, Nafarroako Berdintasunaren eta Familiaren Institutuaren laguntzarekin.

Bortzirietako Oinarrizko Gizarte Zerbitzuen Mankomunitatetik jakinarazi dutenez, 2012ko urtarrila eta ekaina bitartean etxe-zerbitzuko langileak, emakumeak gehienak, Gizarte Asegurantzan alta eman behar dute. Afera honen inguruan dauden zalantzak direla-eta (kotizazioak, kontratuak, nominak, oporrak…) antolatu da asteleheneko solasaldia. Prozesu berria azalduko du Minerva Martin abokatuak eta solasaldia ahalik eta praktikoena izatea nahi da, kasu praktikoak azalduta eta dokumentazioa banatuta (kontratu motak, nominak…).


Igandeko karroza desfilearekin borobildu dituzte Sunbillako inauteriak

Ortzirale eta larunbatean, gazteak auzoz auzo eskean, emakumeen afaria eta bertze hainbat ospakizun izan dituzte

Sunbillako inauteriak giro bikainean joan dira. Asteburu paregabea izan da herritar nola hurbildu diren guztientzat. Igandeko karroza desfilea izaten da kanpotarrentzat ezagunena, baina ortziraletik hainbat eta hainbat ekitaldi egin dituzte.

Ortziraleko goizeko 9etan eman zioten hasiera inauteriei herriko gazteek Ariztigain kanpinean egin zuten gosari ederrarekin. Ondoren bi taldetan banatu eta baserrietara eskean ibiltzera joan ziren, Joxe Angel eta Modesto akordeoilariekin. Ortzirale arratsaldean eskolako irakasle eta ikasleek danborrada soinuaz gozatzeko aukera eman zutenberaiek prestatutako hainbat kantekin. Lehenik frontoian eskaini zuten emanaldi ttiki bat eta ondoren herriari buelta ematera atera ziren. Hagitz polita izan zen dena. Arratsalde partean musika izan zen frontoain Agerralde akordeoilariarekin eta gauean berriz emakumeen txanda izan zen. Aurtengoa 23. edizioa zen emakumearen afaria ospatzen zela. Bertan 90 emakume inguru elkartu ziren afari eta giro ederraz gozatzeko. Ondoren Pali Dj-aren giro apartarekin gozatu zuten.

Larunbatean ere gazteak herrian eskean ibiltzen dira. Arratsalde partean haurrendako besta izan zen Ulibeltzak Elkartean.

Karroza desfile ikusgarria

Igandea, egun haundia, paregabea, koloretsua, jendetsua izan zen. Karrozen desfilea izaten da herrian eta urtetik urtera ikusten da lan gehiago eta jende gehiagok parte hartzen duela. Lehen hiru karrozak betikoa eskaitzen diete ikusleei: salda (500 litro inguru), tortilla (1400-1500 arraultza), gaztainak, ardoa eta taloak gaztarekin. Hauen ondoren Trollseko karroza koloretsu eta ederra, Kolonbiako kafe biltzaileak Juan Valdes Kontxita astoarekin (erran beharra da ikusgarria izan zela astoak eragin zuen ikusmira. Denek disekatua zegoela uste zuten baina ez zen horrela izan, Kristina Elizondok eskuz egindakoa bere detaile guztiarekin), mexikarrak ere Sunbillara hurbildu ziren beraien kantu eta dantzekin. Txamukos taldeko Beñat Mitxelena teklatuan eta Fernando Otano abeslariak parte hartu zuten eta beraien abestiak zuzenean eskaini ere. Hauen segidan gimnasio bat grasak kentzeko, ijitoen lehengo karreta bat, Munitxeko Oktoberfest, National hippodrome sunbilla (hauek zaldien karrerak egiten zituzten), animalien granja, Celia Cruz bere taldearekin kantuan eta dantzan, hau da hau iraultza eta desfileko akitzeko behin batean.... sorgindutako basoa (Koloretsua, koreografiarekin, lan ederra).

Desfilea akitu eta urtero bezala zerria eta bildotsaren zozketa egin zen. Guztira 7.000 boleto inguru saldu ziren. Bi sariak herrian gelditu ziren. Zerria Santos eta Jose Luis Iriarte Ibarrari tokatu zitzaien eta bildotsa berriz salda egiten duten taldeari.


Gizonezko bat atxilotu dute Basaurin, bikotekidea jo duelakoan

Ertzaintzak 41 urteko gizonezko bat (I.O.G.) atxilotu zuen atzo Basaurin (Bizkaia), bere bikotekidea jo zuelakoan erratz batekin. Biak edari alkoholdunen eraginpean zeudela egiaztatu zuten ertzainek.

Emakumezkoa anbulatorio batera eraman zuten.

Gizonezkoa lehen ere atxilotu izan dute arrazoi beragatik. Epaileak erabaki du I.O.G.k ezingo duela emakumearengandik 500 metro baino gertuago egon.


Hitza Hats eguna ospatu dute azpeitiarrek eta hazpandarrek

Hitza Hats euskararen aldeko eguna ospatu zuten zapatuan, abuztuaren 30ean, Hazparneko eta Azpeitiko herritarrek, Lapurdiko udalerrian. Hara joan zen Azpeitiko Udala; izan ere, duela 31 urte hasi ziren bi udalak harremanetan, senidetza adosteko.

Azpeitiko ordezkariei harrera atsegina egin zieten hazpandarrek, aurreskuarekin agurtu baitzituzten. Beñat Inatxuspe Hazparneko alkateak eta Eneko Etxeberria Azpeitiko alkateak adierazi zuten beraien helburua bi udalerrietako herritarrak "etxean bezala" sentitzea zela, Hazparnen zein Azpeitian.

Egunean zehar, hamaika ekitaldi

Jaia izan zen nagusi zapatuan Lapurdiko udalerrian. Festan, lekua izan zuen kirolak: Azpeitiko eta Hazparneko pilotariek partida jokatu zuten, Iparraldeko erara; azpeitiarrek galdu ostean, gurean beste norgehiagoka bat jokatzekotan gelditu ziren. Ondoren, bertso saioak eta kontzertuek eman zioten segida festari; besteak beste, Hazparnen izan ziren Amets Arzallus eta Xebaxtian Lizaso bertsolariak, baita Marvin, Gatibu, Deabru Beltzak eta Willis Drummond musika-taldeak ere.

Azpeitia eta Hazparne senidetuta daude 80ko hamarkadaz geroztik. Harremanetan hasi zirenean, Imanol Elias zen Azpeitiko alkatea; hitzarmena sinatu zutenean, berriz, Jose Mari Bastida. Bastidak eta Jean Pinatelek ofizialtu zuten, hitzarmenarekin, bi udalerrien arteko senidetza.

Alex Silvarenak dira bildumako argazkiak.


Euskadiko Orkestra Sinfonikoak kontzertu kopurua 11ra handituko du datorren denboraldian

Euskadiko Orkestra Sinfonikoaren kartel berria. (Argazkia: EOS)

Euskadiko Orkestra Sinfonikoak handitu egingo du bere ohiko kontzertu kopurua datorren denboraldian. Gaur aurkeztu du programa, eta Donostian 11 kontzertu eskainiko dituzte, iazko bederatziak gaindituz. Donostian irailaren 28an hasiko da denboraldi berria, eta Ederra eta Piztia balletarekin amaituko dute.

Jean Sibelius konpositore finlandiarra omenduko du EOSek, haren Finlandia eta Kullervo obrak interpretatuz. Horrela, konpositorearen 150. urteurrena gogoratuko dute.

Bestalde, maisu sinfoniko handiak izango dira datorren denboraldiko protagonistak, hala nola, Gustave Mahler, Anton Bruckner, Maurice Ravel, Sergeui Prokofiev, Ludwig Van Beethoven eta Piotr Ilitx Txaikovski.

Euskal Herriko bi konpositoreren lanak ere estreinatuko dituzte, bata Luis de Pabloren Pensieri, azaroan, eta bestea Iñaki Estradaren …laino argidun arten… 2016ko ekainean.

Zuzendari berria garai berrietarako

Jun Maerkl orkestraren zuzendari berri bezala estreinatuko da denborladi honetan. Dena den, ez da orkestrarekin ariko den zuzendari bakarra izango, beste sei zuzendari gonbidatuko baititu EOSek: Aris Rasilainen, Jose Ramon Encinar, Christoph Konig, Ainars Rubikis, Robert Trevino eta Juraj Valcuha.

Bestalde, izen handiko bakarlariak estreinatuko dira orkestrarekin, esate baterako, Tamar Beraia, Ingrid Fliter eta Alexander Lonquich pianistak, Jack Liebeck, Viviane Hagner eta Jennifer Koh biolin jotzaileak, Alban Gerhardt biolontxelo jotzailea eta Roberto Fabricciani flauta jotzailea.

Denboraldiko programaren laburpena eta egitarau osoa hemen ikusi daitezke.


Stai Zittoren musika bidaia

Zortzi lagunek osatzen dute Stai Zitto. Taldeko abeslaria, Maialen Arrizabalaga eta saxo-jotzailea, Markel Mardaras izan dira gurean erakusten.

Zortzi lagunek osatzen dute Stai Zitto. Taldeko abeslaria, Maialen Arrizabalaga eta saxo-jotzailea, Markel Mardaras izan dira gurean erakusten.

Aitziber Alonsorena da ilustrazioa


1. Federazio Mailan egongo da Real Union

Irundarrak eta Real Union zaleak zorioneko esnatu dira gaur, talde txuribeltza 1. Federazio Mailan arituko baita datorren urtean. Tarazonaren zelaian hiru puntuak lortu ondoren gauzatu da helburua matematikoki; izan ere, Real Unionek 1-2 hartu zuen atzo mendean Aragoiko taldea.

Ekhi Senarrek sartu zuen lehen gola partidua hasi eta berehala. Bigarren gola, berriz, Zourdine Thiorren eskutik iritsi zen: 0-2. 82. minutuan Tarazoak 1-2koa jarri zuen markagailuan, eta partidako azken minutuetan tarazonatarrak estutzen saiatu ziren arren, azkenean, irundarrentzat izan ziren hiru puntuak.

1. Federazio Maila pandemiaren ondotik sortu den kategoria bat da, horietan pilatutako gehiegizko talde kopurua berrantolatzeko. Espainiako Bigarren Maila eta 2. Federazio Mailaren artean dagoen kategoria da, hain zuzen. Real Union datorren urtean 1. Federazio Maila jokatuko duten 40 taldeetako bat izango da. Hogei taldeko bi multzotan banatuta egongo dira.

Aitor Zulaika, maestro de ceremonias 😉😉#AupaUnion ⚪⚫ pic.twitter.com/1eWCYyHpeJ— Real Unión Club Irun (@REALUNIONCIRUN) May 2, 2021

Arraun eta arraun, helburua lortu arte…#AupaUnion ⚪⚫ pic.twitter.com/mMP319StaM— Real Unión Club Irun (@REALUNIONCIRUN) May 2, 2021


Errotzea

Koro Benitok, berak sortu eta Iñigo Aranbarrik itzulitako "Errotzea" poema irakurri zuen Hitzez eta Ahotsez V. Jendaurreko irakurraldi girotuan Durangoko Plateruena antzokian

ERROTZEA

Berriro galduko dira nire begiak

Salamancako ilunabar gorrikaretan,

urtero itzultzen naiz izan ere,

nire arbasoen erroetara.

Ortozik zapaltzen dut lur idor, bero

eta zintzoa; musu ematen diot nire gorputza

ezagutzen duen haritzari; aitite-amamak

gari jotzen ibilitako larrainean galtzen naiz,

eta halaxe asetzen dut herrimina,

ez dadin inor ohartu egun gutxi direla

hainbesteko irrika gozotzeko.

Itzuli egiten naiz, beti itzultzen naiz

gure aitak beso latzez jasotako

harrizko hormen kontra igurtzitzera,

gure amak prestaturiko lapikokoari

omen egitera, kortako mailan esertzera,

gauza xehen ederrak osorik har nazan.

Eta begiak betetzen zaizkit, auskalo

zenbatgarrenez, zeru txatalari begira,

hain urdin eta garbi egunez,

hain izarbetea gauez,

keinuka dabiltzan ehunka musu argi.

Itzuli egiten naiz, beti itzultzen naiz

nire jatorria ez ahazteko,

nondik natorren ospatzeko.

Sortzailea: Koro Benito

Itzultzailea: Iñigo Aranbarri


Egutegiko azken igoera izango da Udalakoa

A+Gas taldeak antolatuta bihar, zapatua, egingo dute lehenengoz Udalako Igoera (12:00). 30 pilotu pasa batuko dira irteera puntuan, eta kategoria batzuetan txapelak egongo dira jokoan, egutegiko azken lasterketa izango da-eta Arrasatekoa.

Udala auzora inoiz baino azkarrago igoko dira bihar hainbat pilotu, euren automobilek lagunduta. Gezurra badirudi ere batek baino gehiagok 200 kilometro orduko –barketarekin– abiadura ere hartuko du tramurik azkarrenean, eta kategoria nagusietan txapelak erabakita badaude ere, beste kategoria batzuetan pilotu asko daude urte osoko lana jokoan dutenak.

Lehia estua, eta askoren artean

Irteera puntuan 33 pilotu batuko dira, eta kopuru polita da bost txanda egiteko. CM kategorietan Xabier Lujua eta Garikoitz Flores izango dira zein baino zein gehiago. Mitsubishiekin Tarsicio eta Cestafe bergararra izango dira, Schererrek Porsche-a ekarriko du eta Corcuera arrasatearra azkar ibiliko da, ohi moduan, Golfarekin. Lebeiti (R5 Tour de Course), Urien (AX)... Clio Sport autoen arteko lehia... Osagairik ez zaio falta lasterketari.

ELKARRIZKETA

Oxel Etxebarria, A+Gas taldeko ordezkaria: "Herrira begira egindako lasterketa da"

Azken urteotan motorshow-a antolatzetik pauso bat aurrera egitea erabaki du A+Gas taldeak. Leintz Gatzagako Igoera antolatzen laguntzen ibili dira aurten, eta hor batutako esperientzian oinarrituta antolatu dute Udalako lasterketa.

Zer prestatu duzue biharko?

Goizean autoak Mecan egongo dira, eta handik kalejiran joango dira, denak batera, Erguingo Herri Eskola parera; hango zuzenean egongo dira auto guztiak, lasterketa hasteko prest. 12:00etan hasiko dugu lehen txanda, eta guztira 5 txanda izango dira. Txanda bat amaitzen denean Udalako auzotarrek, edo jatetxeetara doazenek segurtasun autoak zainduta auzora igo ala auzotik jaitsi ahal izango dute.

Zale asko espero dituzue?

Halaxe gurako genuke, herrira begira egindako lasterketa da-eta, hemen zaletasun handia dagoelako. Gainera, prezioarekin ahalegina egin dugu, 5 euro baino ez ditugu kobratuko, txanda bakoitzeko euro 1 delako. Ea igoera zalez betetzen den.


Probokatzaile gaur egun ere

Ehun urte bete dira Egon Schiele margolari austriarra hil zenetik. Aurrerakoiegitzat jo zuten bere garairako, baina hark egindako lanek 2018an ere ez dituzte pasatu herrialde batzuetako galbaheak.

Pertsonen bulkada sexualak lehen planoan. Emakume eta nerabeak biluzik. Arreba gaztea modelo lanetan. Bere buruaren erretratuak edozein postura hartuz eta keinu eginez. Erreparoak ez zuen geldiarazi Egon Schiele margolaria (Tulln an der Donau, Austria, 1890 Viena, 1918). Espresionismoaren ikur nagusitzat hartzen da. Orain. XX. mende hasierako gizarte hartan, ordea, artista degeneratu bat zen gehienentzat. «Artelan erotikoak ere badu santutasuna», idatzi zuen. Alabaina, hil eta hamarkada batzuk pasatu arte ez ziren gehiegi estimatu haren sormena eta abilezia. Aurrerakoiegia garai hartarako. Eta, duela gutxi ikusitako zenbait adibideren arabera, akaso, baita mende honetarako ere. Gaur bete dira ehun urte hil zenetik.

Tulln hirian jaio zen Schiele, eta 16 urte zituenean sartu zen Vienako Arte Ederretako Akademian. Itogarria egin zitzaion hango giroa, kontserbadoreegia, eta, akademiako arauei izkin eginez, espresionismoranzko bidea hartu zuen. Batez ere artista batek izan zuen eragina harengan: Gustav Klimt margolariak, ordurako sortuta zegoen Vienako Sezesioko —gaur egun art nouveau izenaz ezagutzen da gehiago— lehen presidentea izan zenak. Garai bakoitzari bere artea, arte bakoitzari bere askatasuna zen mugimendu horren leloa. Eta bide hari jarraitu zion Schielek ere.

Ia giza irudiak bakarrik marraztu zituen. Tentsioa, sentsualitatea eta erotismoa ageri dira haren lanetan. Interes handia zuen sexualitatean, unibertso indibiduala adierazteko modu bat zen harentzat. Ezin ahaztu garai hartako Vienan oso presente zegoela gai hori. Sigmund Freuden aroa zen, eta haren teoriek harrabots handia eragiten zuten herrialdeko burgesiaren artean. Bakardadea da Schielen lanetan oso presente dagoen beste gaietako bat. Hondorik gabe ageri ohi dira irudiak; gorputz zargalduak marrazten ditu, hezur eta azal direnak, tristeak. Era horretan, gizarte deshumanizatu eta hipokritaren gaineko salaketa egiten du artistak, bakardadeari eta gizabanakoen babes faltari buruzko hausnarketa.

Publikoki behintzat inor gutxiri gustatzen zitzaion Schielek egindako hautua, eta Vienatik alde egitea erabaki zuen, herri txiki batera, Valerie Neuzil bere modelo eta maitalearekin batera. Herrikoentzat eskandalagarria zen ezkondu gabe elkarrekin bizitzea, baina ez zen hori izan harreman baten harira Schielek bizitako lehen polemika. Nerabezaroaren aurretik biluzik margotu zuen arreba gaztea ere. Harreman berezia zuten, intzestuaren mugan zegoena batzuentzat. Askotan eragin zituen susmo txarrak haren etxera hainbeste haur joateak ere. Atxilotu ere egin zuten behin, erretiratutako militar baten alaba etxera eraman eta biluzik erretratua egitea egotzita. Hiru aste pasatu zituen espetxean, baina ez zioten bahiketa eta sexu gehiegikeriaren bat egin izanaren zantzurik aurkitu. Ezagunak dira espetxean zegoela egindako marrazkiak ere.

Gazterik hil zen, 28 urte zituela. Ezkonduta zegoen ordurako, baina ez Neuzilekin, Edith Harmsekin baizik. Burges baten alaba zen, eta Schieleren modelo lanetan aritu zen hura ere. 1918ko urriaren 28an hil zen emaztea, sei hilabeteko haurdun zegoenean, eta handik hiru egunera, senarra, biak ere Europa astindu zuen gripearen eraginez —munduan hogei milioi pertsona baino gehiago hil ziren gaitzak jota—. 2.500 marrazki eta 300 pintura inguru utzi zituen artistak.

Kartelak, zentsuratuta

Haren heriotzaren mendeurrenaren harira, Vienako Leopold museoan egon dira ikusgai artistaren lanik esanguratsuenak. Hans-Peter Wippinger museoko zuzendariaren esanetan, museoak inoiz izandako erakusketarik arrakastatsuena ari da izaten, otsailean inauguratu zutenetik 400.000 pertsona bertaratu baitira dagoeneko. Igandean ziren kentzekoak, baina beste lau hilabete luzatzea erabaki dute; gainera, beste artista batzuen lanekin osatuko dute.

Polemika eragin zuen bere garaian Schielek, eta hil eta mende batera haren lanekin egindako erakusketak ere bai. Artistak egindako irudiak erabili dira erakusketa iragartzeko, Vienan bertan ez ezik, Europako beste herrialde batzuetan ere bai. Alabaina, kartel horiek ez zuten Erresuma Batuko eta Alemaniako zenbait publizitate espaziotan jartzeko baimenik jaso. Pintura pornografikoak zirela eta genitalak publikoki erakustea ez dela etikoa. Horra emandako bi arrazoiak. Jartzekotan, tapatuta, pixelatuta ere ez. Dena den, aurkitu zuen irtenbide bat Vienako Turismo Bulegoak. «100 urte geroago ere, ausartegiak gaur egunerako» esaldiarekin estali zituen estali beharreko gorputz zatiak, eta jarraian #ToArtItsFreedom hashtaga (artearentzat hau askatasuna da), Vienako Sezesioko garai bakoitzari bere artea, arte bakoitzari bere askatasuna esalditik abiatuta.

Batzuen ustez, emakumeen sexualitateak oraindik ere eragiten duen deserosotasunaren adibide da zentsura hori. Hala ere, egon da debekua #MeToo kanpainarekin lotu duenik ere. Orain mende bat ez zen ulertu Schieleren lana, eta, itxura denez, oraindik ere ez guztiz.


Antonio eta Jai txapeldunorde

Oñatiko Euskal Herriko Artzain txakur txapelketan txapeldunorde suertatu dira Antonio Alustiza artzaina eta Jai bere txakurra. Zorionak!


"Denok 'Egunkaria' gara"

Zarama taldearen Non zagoz Txatxo abestiaren doinuan Euskaldunon Egunkaria-ren itxieraren 16. urteurrena ekarri digu gogora Maddalen Arzallusek Gaztea Irratian.

Asteazkenean hamasei urte bete ziren Guardia Zibilak Euskaldunon Egunkaria itxi zuenetik, eta urtemuga hori gogoan, Maddalen Arzallusek abesti bat egokitu du Gaztea Irratiko Dida saioan. Zarama taldearen Non zagoz Txatxo abestiaren doinua hartu du horretarako, eta Euskaldunon Egunkaria eta Egin itxi zutenen kateak ditu hizpide abestian salatzeko ez diotela uzten Euskal Herriari izan nahi duena izaten. Gara-ri ordainarazi nahi dioten zorra ordaintzea ez dagokiola ere azpimarratzen du.

Hau da Maddalen Arzallusen abestiaren letra:

Hitza kendu nahi zenigun, baina oraindik mingainez daukagu gordeta zuloan. Berriz sortzen ondo dakigu begiak malkotan baina beti irrifarre bat ahotan.

Ez da bakarrik ezin dugula ezer esan zuen handikeriarik ez daukagu zertan jasan. Hainbeste urtez erasotu (e)ta erasan baina guk garenaz beste, ezer ezin dugu izan.

Lartxo, ez al da lartxo? Guk ez dugu ordaindu nahi, ez dagokigun zorrik. Atzo, baginen atzo, eta gaur ere ez dugu zuen kate beharrik.

Egin, BERRIA edo Gara, izan zineten eta zarete herritar askoren ahotsa. Denok Egunkaria gara, hamasei urtean ezin izan dute itzali bihotza.

Ez da bakarrik gu geuk nahi dugula izan, gure etorkizunak ere iragan bat izan dezan. Zutik bagaude ez daukagu zertan etzan, nahiz eta zuek saiatu belaunikatu gaitezan.

Lartxo, ez al da lartxo? Guk ez dugu ordaindu nahi, ez dagokigun zorrik. Atzo, baginen atzo, eta gaur ere ez dugu zuen kate beharrik.

Ez da bakarrik ezin dugula ezer esan, zuen handikeriarik ez daukagu zertan jasan. Hainbeste urtez erasotu (e)ta erasan, baina guk garenaz beste, ezer ezin dugu izan.

Lartxo, ez al da lartxo? Guk ez dugu ordaindu nahi, ez dagokigun zorrik. Atzo, baginen atzo, eta gaur ere ez dugu zuen kate beharrik.


Korrikari buruzko saio berezia egin dute Otsati Uhinak Irratian

Korrika izan dute hizpide Artziniegako Otsati Uhinak irrati libreko Kanpirulatxi saioaren zazpigarren atalean.


Eskaintza abertzale bateratua lau urte barru

ETArik gabeko eszenatoki politikoaren birmoldatzea jasaten ari dira hauteskunde hauek ere eta ezkerreko mugimendu soberanistak urrats bat gehiago eman du Aralar ere bere baitara biltzearekin.

Egoera normaletan ohikoena da abertzaletasunean ere zentro-ezkerra eta zentro eskuineko indarrak biltzea, eta euskal esparru politikoa ere horretarantz doa. Ezkerreko esparru soberanista egituratzen ari da oraindik, baina maiatzaren 22ko emaitzek hegan jarri dute aukera. Ez da zalantzarik batasun kontu horiek ilusio maila handia sortzen dutela abertzaletasunean, Bilduren emaitzak lekuko; eta baita zailtasun batzuk ere –txikiagoak hauek– Nafarroako abertzaletasunaren desadostasunek erakusten duten moduan.

Ura azkar doa euskal politikaren ubidean, baina hala izaten da aldaketa politiko eta sozial handien garaietan, edo asmatu eta egokitzen zara edo korronteak ahanzturara eramaten zaitu. Testuinguru horretan atera du Bilduk indar abertzale guztiei azaroaren 20rako elkarrekin aurkezteko egindako proposamena. Aralarrek baiezkoa eman dio eta EAJk ezezkoa. Jeltzaleek, gainera, proposamena ez dela serioa bizkarreratu diote Bilduri, eta honek EAJren ezezkoa azaleratzea bakarrik bilatzen duela. Eta akaso hala da, jakinik Urkulluren EAJk orain ez duela halakorik onartuko, aldarrikapen abertzale zaharra mahai azpitik atera eta jeltzaleak ezetz ematera behartu.

Ekimena zintzoa edo amarrua izan den albo batera utzita, abertzaletasunari komeniko litzaioke halakorik? Ona litzateke? Gaitza da erantzun bakarra izatea eta, seguruenik, unean uneko abagunearen arabera jokatzea litzateke logikoena. Gizarte eredu desberdinak dituzte EAJk eta ezker soberanistak, eta alde horretatik ez luke zentzu handirik hautagaitza bateratuak. Krisi ekonomikoaren aurrean, adibidez, EAJk PSOEren erreformak aurrera ateratzea ahalbideratu duenean, ezkerreko indar abertzaleek hiru greba orokor sostengatu dituzte erreforma horien aurka.

Baina, teorian bederen, herri proiektu bat ere partekatzen dute, Euskal Herriarena, eta beronen egituraketa politiko-instituzionala eta bere burujabetza aldarrikatzen dute. Eta alde horretatik bai izan dezake zentzua noizbait elkarrekin joatearenak: ekimena ondo mugatu eta zehaztuz gero, hautestontzietakoa herri gisa eman daitekeen erantzun indartsu eta deigarrienetakoa da. Zalantzarik gabe, eraginkorra litzateke abertzaletasunaren indarra erakusteko, eta baita herri gisa ditugun ezaugarri garrantzitsuenen defentsan –euskara eta euskal kultura– era nabarmenean sakontzeko.

Hau al da halakorik egiteko unerik aproposena? Baietz pentsa liteke, bakearen eta normalizazioaren txanpa hau baliatu behar dela halako proposamen bati indarra emateko. Bilduren emaitza onek argi adierazten dutela herritarren eta, bereziki, abertzaleen ilusio une hau baliatu behar dela. Gainera, horrek bereziki lagunduko lukeela bake prozesua.

Baina ezetz ere pentsa liteke, jeltzaleek egin duten moduan, eta horretarako ere arrazoi ugari egon daitezkeela: azkar dela horrelakorik egiteko, edo bloke politika horiek baztertu egin behar direla, edo aurrera begira horrek abertzaletasunaren ikuspegi independentistena elikatuko duela eta EAJrentzat arriskutsua izan daitekeela, edo gizarte ikuspegia, edo…

Proposamena ez da gauzatu eta listo, baina akaso ez litzateke txarra unea baliatzea bi gai behintzat sakon hausnartzeko: bat, indar abertzaleek zein eratako elkarlana egingo duten Madrilen bake prozesu bat ondo egituratzeko eta nola jokatuko duten elkarrekin nazio aldarrikapenen garapenean; eta bi, ea epe ertainera begira abertzaleen hautagaitza bateratu bat aurkez daitekeen, esate batera lau urte barru Espainiako hauteskunde orokorretan.

Uste dut datozen urteetan normalizazio politikoan jarri behar dela indarra, herritarrok bakeaz gozatu ahal dezagun, eta euskal gizartean diren proiektu politiko desberdinak bake egoeran lehia daitezen. Ezin da hori egin eta, demagun, erabaki eskubidea ardatz hartuta, Estatuarekin konfrontazio dinamika bat modu bateratuan eraman. Baina behin bake prozesuarena bideratuta, zergatik ez? Logikoa eta zentzuzkoa da abertzaleek ere normalean ezker-eskuin paradigmaren araberako hauteskunde eskaintza egitea. Baina hori bezain logikoa da salbuespenak ere baliatzea eta herri izaerari dagozkion aldarrikapenak era bateratuan akuilatzea.

Nola, noiz, norekin… hausnarketa eta elkarrizketa serioak besterik ez dira behar. Duela lau urte hasi zen irudikatzen posible zela ezkerreko esparru soberanista batzea eta emaitzak begien aurrean dira dagoeneko. Lau urte barru, posible ote eskaintza abertzale bateratua?


San Ferminak Carlos Mediavillaren kameraren objetibotik jarraituta

Festa, txupinazoa, entzierroa, gorria eta zuria, jaia, eta irria. Horiek dira Carlos Mediavillak Nafarroako hiriburuan bizitzen ari diren festan egindako argazkiei atxiki dakizkioten hitzetako batzuk. Hainbat urtetan egin duen bezala, aurten ere Iruñan dago Mediavilla, eta kamararen objetibotik jasoko du festak uzten duena. Iruñan bizitakoa Goierriko Hitzaren bidez zabalduko dugu aste honetan.


42 gramo heroina izateagatik, atxilotua

53 urteko gizon bat atxilotu zuen pasa den ostiralean Ertzaintzak, 42 gramo heroina gainean eramateagatik. Herrizaingo Sailaren arabera, 15:30ak aldera atxilotu zuten gizona AP-8ko gasolindegian, ertzainek jarrera susmagarria zuela ikusi eta gero. Hasieran gizonak ukatu egin zuen gainean drogarik zuenik, baina gero 42 gramo heroina atzeman zizkioten. Bertan atxilotu zuen. Osasun publikoaren aurkako delitua egotzi diote.


Indiako Ozeanoan dabiltzan euskal atunontzien segurtasuna diruz laguntzen jarraituko du Jaurlaritzak, 1.396.500 eurorekin


Tapia: 'Adierazle positiboak daude, baina zuhurrak izan behar gara'

Ekonomiaren Garapen eta Lehiakortasun sailburuak azpimarratu duenez, Jaurlaritzak otsailean onartutako plana "datozen urteetarako bide orria" izan behar da ekintzaileentzat.

Arantza Tapia Ekonomiaren Garapen eta Lehiakortasun sailburuak adierazi duenez, adierazle ekonomikoek "datu positiboak eman dituzte, eta optimismoa bultzatzen badute ere, zuhurtasunez jokatu behar dugu", oraindik "bide asko baitago egiteko".

Gasteizen inauguratu berri dituen "Zergatik izan ekintzaile Euskadin?" jardunaldietan (bere sailak antolatu ditu), sailburuak Jaurlaritza eta diputazioak elkarlanean aritzearen alde egin du, hazkunde ekonomikoa eta enplegua sustatzeko.

Testuinguru horretan kokatu du 2013-2016 Ekintzaileen Jarduera Sustatzeko Erakundearteko Plana. Planak 266 milioi euroko aurrekontua du 2014rako, eta Jaurlaritzaren Enplegua Sustatzeko Programako sei ardatzetako bat da.

Tapiak nabarmendu duenaren arabera, Jaurlaritzak otsailean onartutako plana "datozen urteetarako bide orria" izan behar da ekintzaileentzat.

Sailburuaren esanetan, planak zenbait ardatz ditu. Lehenengoak ekintzaileen egitasmoak bultzatzea du helburu, gehienbat teknologian oinarritzen direnak, eta horretarako ideien "bilguneekin" harremanetan izango dira; Zientziaren, Teknologiaren eta Berrikuntzaren Euskal Sarearekin, zentro teknologikoekin eta unibertsitateekin, besteak beste.


Ekitaldi politikoa bihar

Ezker Abertzaleak antolatuta, ekitaldi politikoa izango da bihar Biteri kultur etxean; 20:00etan hasita.


Araba, Bizkai eta Gipuzkoan txikizkarien salmentak %5,7 jaitsi dira azken hamabi hilabeteetan

Nafarroan %0,6 jaitsi dira txikizkarien salmentak; enplegatuen kopuruak, ordea, %1,7 egin du behera.

Jakina da uztaila merkealdi garaia dela txikizkako denda askotan. Prezioak merkatu dira, bai, baina salmenta kopurua ez da nahikoa izan aurreko urteetan izandako diru sarrerak berdintzeko. Horren erakusle dira Araba, Bizkai eta Gipuzkoako %5,7ko jaitsiera eta, neurri txikiago batean, Nafarroako dendek euren sarrerak %0,6 jaitsi izana iazko uztaletik aurtengora, KPIaren efektua kontuan izan gabe. Hala ere, are kezkagarriagoak dira 2013. urtea hasi zenetik erregistratutako emaitzak, salmentek %8,3 egin baitute behera Araba, Bizkai eta Gipuzkoan. Nafarroan ere okerrera egin dute emaitzek, eta %5,4 jaitsi dira urtarriletik uztailera.

Gorabehera ugari izan dute Hego Euskal Herriko denden emaitzek. Ekainetik uztailera, gora egin zuten salmentek. Azalpena argia da, ordea: salmentek nabarmen egin zuten behera ekainean, eta, oro har, udaberria ez zen urtaro ona izan salmenten aldetik. Horrela, ekainetik uztailera %5,3 igo dira Araba, bizkai eta Gipuzkoako salmentak; Nafarroan, berriz, %5,7.

Irabazi txikiagoek lanpostuei eustea zaildu dute, eta enplegatu kopuruak behera egin du Hego Euskal Herrian. Araba, Bizkai eta Gipuzkoan enplegatu kopuruak %1,3 egin du behera urte hasieratik; Nafarroan, berriz, %1,7.


Algara ludotekako aurkezpena

Asteazkenean elkartu ginen ludotekan.

Asteazkenean Algara ludotekako proiektu berriaren berri eman genien gurasoei. Proiektuaren ildo nagusiak eta datorren astetik aurrera egongo diren aldaketen berri eman genien. Gu gustura geratu ginen eta gurasoak ere baitz esango genuke. Ea aurrerantzean gehiagotan elkartzen garen!


Tahrir bis

Gabik bidali el viejo topo gunearekiko loturari esker mossa d'esquadra salbaiek Bartzelonako Katalunia plazako indignats saldoak nola kanporatu zituzten ikusi nuen. Matraka kolpeak airean zebiltzan, elkor gorputzak jotzean, jendeak lurrean hedailo eta bostekoak odoletan. Arabear udaberriko irudi gogorretaz oroitu nintzen orduan. Katalunian alabaina Pep Guardiolaren blaugrana taldearen Wembleyko lehiaketaren jarraitzeko enparantza garbi behar zen. Batzuek ogia eskatzen zuten, besteek zirkoa.

Pelletier perspektiban ohatu asaldatuak beti hor daude. Belardian mongoliako nomandoen antzeko yourta eraiki dute. Etxeko leihotik begiratzean argi dago ez dela Baionan akanpaleku egokiagorik. Multzoan biltzen dira gazteak eta adinekoak mintzaldiak entzutera, elkarrekin afaltzera, musika egitera, bereziki attabal saioak. Gauaren erdian oihua entzuten da, edo iluna urratzen duen irri karkara luzea.

Europa Tarhir borobil bat bihurtzen ari da. G8ko buruzagiak ederki bazkaltzeko juntatu dira. Ez dute erabaki distiratsurik hartu. Zergatik sinesten dugu puxantek salbatuko dutela mundua? Bidenabar katalandar indignats delakoak Baionara etortzera gonbidatzen ditut, hemen bazterrak lasaiagoak baitira.


Luizia izan da N-634 errepidean Zarautz eta Getaria artean

Trafiko Zuzendaritzatik jakinarazi dutenez N-634 errepidean Zarauzko norantzan gertatu da luizia 23. kilometroan eta txandakako zirkulazioa dago une honetan.Gaur (asteartea) arratsaldean SOS Deiak-etik jakinarazi dutenez, Zarautz eta Getaria arteko errepidea moztuta egongo da bihar (asteazkena) goizera bitartean.

Azken egunetan egindako euri zaparraden eta haize boladen ondorioz igandean ere beste bi luizi gertatu ziren N-634 errepidean Zarautz eta Getaria artean eta ezbeharrik gertatu ez zedin errepidea bi aldiz itxi zuten: goiz partean eta gauean.


Finalak bihar erabakiko dira

hernaniko banakako 4 1/2ko Txapelketa ari da bukaerara iristen. Larunbatean jokatuko dira finalak, baina oraindik erabakitzeko dago zein ariko diren. Gaurko eta biharko partiduetan jakingo da sailkatutako guztiak zein diren. Gaurko partiduak arratsaldeko 17:00etan hasiko dira. Infantiletan Josu Altuna eta Ohian Lujanbio ariko dira. Kadeteetan Eneko Lujanbio eta Ander Lopez, eta jubeniletan Xabi Santxo eta Markel Lizeaga. Bihar partidu bakarra jokatuko da eta nagusien artekoa izango da. Josu Oiaga eta Ioritz Arrieta neurtuko dira arratsaldeko 17:00etatik aurrera.

Finalean seguru

Astelehenean lau finalista erabaki ziren. Infantiletan Hodei Noblek 18-5 irabazi zion Egoitz Altunari. Kadeteetan Jon Ander Elorzak Xabi Setieni 22-16. Jubeniletan Bisintxo Bilbaok Asier Irastorzari 22-6 eta nagusietan Iñaki Esnalek Aitor Gorrotxategiri 22- 7.


Asier Cuevas: "Dena uztartzea gero eta konplikatuagoa da"

Uztarria herri aldizkariaren azaroko zenbakia Uztarria.com-en irakurgai dago jada, PDF formatuan (hemen). Aldizkariaren 166. zenbaki horretan Asier Cuevas lasterkariari egindako elkarrizketa ekarri dugu hona. Izan ere, azaroaren 21ean Qatarren izango da, 100 kilometroko Munduko Txapelketan.

Sei urterekin hautatu zuten lehen aldiz Asier Cuevas lasterketa batean parte hartzeko. Hurrengoan hamabi urterekin atera zen, eta irteeran zapatila galduta, azkena iritsi zen helmugara. Zapatila hark, ordea, ez zion ilusioa galarazi, eta ordutik aurrera lasterka aritu da Azpeitian bizi den eibartarra. Urte askoan maratoi lasterkari izan ondoren, 2011. urtean hartu zuen aurrenekoz parte100 kilometroko Espainiako txapelketan. Irabazi egin zuen, eta harrezkero, luzera horretako probetan dabil munduko 4.a eta Europako txapelduna. Orain, azaroaren 21ean, Dohara (Qatar) joango da bigarrenez Munduko Txapelketan parte hartzera.

Nolatan hasi zinen 100 kilometroko probetan?

Maratoilaria nintzen, eta 100 kilometroko lasterketek asko erakarri arren, ez nintzen parte hartzera ausartzen. 2011n lesio bat izan nuen eta itzulerako lehen egunean zortzi kilometro egin nituen. 100era iristeko 92 kilometro gelditzen zitzaizkidala esan nion entrenatzaileari eta ordutik txantxa horrekin ibili ginen. Broma horri lotuta erabaki genuen ehun kilometroko Espainiako Txapelketa maratoikoa baino zortzi aste lehenago zenez, bietan parte hartzea. 100 kilometroko lasterketan atera nintzen eta irabazi egin nuen. Gero, ordea, ez nintzen maratoiko txapelketarako errekuperatu, eta alde batera utzi nuen.

Nolakoa izan zen proben arteko aldaketa?

Maratoietarako prestatzeko entrenamenduen exijentzi maila altuagoa da. Aldiz, lasterketetakoa ez. 100 kilometroko lasterketa oso gogorra da.

Kilometroen aldeaz gain, ba al da eragin dizun faktorerik?

Gogortasunak eragin dit. Maratoian, batzuetan gaizki pasatzen duzun arren, ez da beti horrela izaten. 100 kilometrokoan, berriz, ez dago beste aukerarik, beti hutsik gelditzen zara. 70. kilometro ingurura arte ondo ibiltzen naiz, baina azkeneko 30 kilometroak oso luzeak egiten dira. Horrelako lasterketa bat gauzatzeko sei ordu eta berrogei minutu inguru - marka ona eginez- behar izaten dira, eta horietatik ia bi sufritzen pasatzen dituzu.

Nola prestatzen zara?

Hogei edo hogeita bi astetarako plangintza izaten dut, bi zatitan banatuta. Lehenengoa generikoa izaten da, eta kilometro kopurua handitzen, indarra lantzen, gimnasiora joaten, aldapak igotzen eta abar ibiltzen naiz. Bigarren zatia, berriz, espezifikoa izaten da. Egun batzuetan 50 edo 56 kilometroko entrenamenduak egiten ditut, adibidez.

Eta psikologikoki nola prestatzen zara?

Burua ez dut entrenatzen. Bakoitza nolakoa den ezagutzea da garrantzitsua eta baita sufritzea tokatuko zaizula garbi izatea ere.

Gertu da Munduko Txapelketa. Nola zaude?

Konplexua da. Horrelako lasterketa bat loteria bezalakoa da. Laugarren postua eskuratu nuenean, nire aurretik iritsi ziren bi korrikalari ez ziren ni baino hobeak, baina azken kilometroetan sortutako arazo batzuk tarteko, motelago joan behar izan nuen. Lasterketa horietan edozer gertatu daiteke. Agian, gauzak ondo aterako zaizkizu eta gainontzekoei ez, edo alderantziz. Beraz, zaila da postu bat buruan izatea. Oso ondo legoke lehen hamarretan helmugaratzea. Lehenengo bostetan iritsiko banintz, hurrengo Munduko Txapelketara sailkatuko nintzateke. Hiru aurrenetan sartzea ametsa litzateke eta irabaziko banu...

Prestaketa zehatza egiten al duzu txapelketa horretarako?

Zati espezifikoa lantzen ari naiz, baina oraindik generikoko hainbat gauza egiten dut. Laster, gimnasioan entrenatzeari utziko diot. eta espezifikoan sartuko naiz buru-belarri.

Behin lasterketa hori pasatuta, zein helburu dituzu?

Momentuz, deskantsatzea dut buruan. Ikusi egin behar dut lasterketa nola ateratzen den eta nola amaitzen dudan nik. Hala ere, ziurrenik, lehenengo apur bat deskantsatuko dut eta, ondoren, hurrengo urteko Europako Txapelketa prestatzen hasko naiz. Izan ere, txapelketa horretan titulua defendatzea tokatuko zait.

Hartzen al duzu atseden?

Lehen ez, baina orain pazientzia gehiago daukat. Hala ere, deskantsua aktiboa izan ohi da; bizikletan ibili edo eliptika egiten dut. Igeri egitera joateko ere esan ohi didate, baina ez dut gogoko eta ez dut egiten. 100 kilometroko lasterketen ondoren zuntz-haustura ugari izaten da gorputzean, eta hori sendatu egin behar da. Gorputza mugituta azkarrago garbiketzen eta errekuperatzen gara. Martinek eta Diegok zioten moduan: "Ez da gelditu behar! Poliki-poliki, baina zerbait egin beharra dago".

Zer da zuretzako korrika egitea?

Bizitza osoan egin dudan zerbait da, eta bizitzeko beharrezkoa dut korrika egitea. Nire egunerokotasunetik ihes egiteko aukera ematen dit, eta oso ondo sentiarazten nau.

Zaletasuna da edo bizitzeko adina ematen du lasterka aritzeak?

Niretzat zaletasuna da. Lehenengo lana egiten dut eta gero korrika.

Lana, entrenamendu gogorrak eta familia. Nola uztartzen dituzu?

Egia esan, konplikatua bada. Eta gero eta konplikatuago, gainera. Haurrak izanda oso zaila da horrela ibiltzea. Eguna ondo antolatzean dago gakoa, eta denbora ez dagoen lekuetatik ateratzean. Adibidez, goizez eta arratsaldez entrenatu behar dudan egunetan 5:30ean jaiki eta korrika egitera joaten naiz.

Aurrera begira jarrita, noiz arte ikusi ahal izango zaitugu egun parte hartzen duzun gisako probetan?

Gutxi gelditzen zait jada. Ezin dizut esan urte bat edo bi izango diren, baina hemendik bost urtera ez naiz horrela ibiliko. 41 urte ditut dagoeneko, eta erantzukizunak handitzen dira. Haurrak hazten ari dira eta ez dut prozesu hori galdu nahi. Niretzat atletismoa zaletasuna da eta oso zaila da laneko bizitza normalarekin uztartzea. Oso konplikatua da, eta ezin da soka gehiegi estutu.

Ondorengoak badira herrian. Atletismoko taldea gero eta indar handiago hartzen ari da.

Oso ona iruditzen zait hori. Inguru honetan, Azpeitian eta Azkoitian, kirola egiteko kultura handia dago. Korrika egitera irteten naizenean lasterka dabilen jende mordoxka ikusten dut, eta batez ere, emakumeak. Gazteak ere gero eta gehiago aritzen lasterkadira, eta horiek, kirol kultura handia dagoenaren eta konplexu gutxi dituztenaren seinale dira. Niretzat hori izugarria da. Herri hauetako bizitza aktiboa oso altua da.


Egoitz Irure zestoarrak irabazi du Eire-Bankoa Xake Txapelketa

Egoitz Irure zestoarrak irabazi du Urretxuko Eire tabernan jokatutako Eire-Bankoa xake txapelketa. Bigarrena Aitor Gallastegi izan da eta hirugarrena Anibal Fernandez azkoitiarra. Finala eta hirugarren posturako lehia igande arratsaldean jokatu zituzten. Urteroko moduan, zaletu asko hurbildu ziren txapelketako azken partidak ikustera. Goierri.hitza.eus-ek eman du txapelketaren berri.

Irure, pozik

Egoitz Irure zestoarra oso gustura agertu da txapelketa irabazita. Zestoarrak 36 urte ditu eta zazpi aldiz parte hartu du dagoeneko Eire-Bankoa txapelketan. Iaz ere berak irabazi zuen. «Egunkarien bidez izan nuen txapelketa honen berri. Lagun batzuek dagoeneko ezagutzen zuten eta parte hartzea gomendatu zidaten. Giro polita zegoela esan zidaten», adierazi dio Goierriko HITZA-ri.

Asko gustatzen zaio Iriberrik antolatzen duen lehiaketa. «Lagunek arrazoia zutela ikusi nuen. Eire-Bankoa txapelketan sekulako giroa egoten da. Jende asko etortzen da partidak ikustera. Txapelketa hau asko gustatzen zait eta urtero etortzen saiatzen naiz», esan du Zestoako xake jokalariak.


[Galeria] Hondartzan ere errugbia jokatu daiteke

Goiz eta arratsaldez, partida mordoa jokatu dituzte Hondarribiako hondartzan.

Irungo Zaisa Txingudi Rugby Club-aren eskutik, Hondarribia Beach Rugby 2017 txapelketa egin dute gaurkoan. Hondarribiako hondartza kirolariz bete da, errugbi ikuskizunaz gozatzeko.

10:00etatik 18:00ak bitarte,hondartza errugbia praktikatzeko leku aproposa ere badela erakutsi dute hamarnaka jokalariek. Senior eta beteranoen katagorietan banaturik lehiatu dira, gizonezko, emakumezko edota mixto taldeetan.


«Agintariak ez dira gauza gure kultura defendatzeko»

Azken berrehun urteetan Donostiako kale izenek izan duten bilakaera ikertu du Tellabidek. Ondorio hau atera du: herritarrak izateari utzi, eta inposatuak bihurtu dira donostiarrak.

Donostiako kaleen izenak primeran dakizki Josu Tellabidek (Donostia, 1943). Etnologoa da lanbidez, eta Eusko Ikaskuntzako eta Aranzadi zientzia elkarteko kide da. Haren iritziz, interes politiko eta ekonomikoak gailentzen dira kale izenetan, eta ez luke hala izan behar. Hitzaldi bat eman berri du: Donostiako kale izenen bilakaera azken 200 urteetan, herritarrak izatetik inposatuak izatera.

Izen asko daude Donostiako kaleetan: aristokratenak, politikarienak, erregeenak, santuenak, elizgizonenak, militarrenak... Baina gutxi dira kulturarekin lotutakoak.

Oso gutxi. Donostian herriak ez du inoiz agindu, tarte anekdotiko batzuk kenduta. Kaudilloa hil zenean, fisikoki bakarrik, udalean pixka bat aldatu ziren gauzak. 1990 inguruan, kaleei kulturarekin lotutako pertsonen izenak jartzen hasi ziren: Toribio Altzaga, adibidez. Lortu zuten kale izen pila bat aldatzea, baina, gaur egun, berriz ere beheraldi batean gaude. Izen batzuk politikarekin edo euskaldunekin nahastuta badaude, kendu egiten dituzte. Ezker abertzalekoak kendu egiten dituzte, eta beren aldekoak jartzen dituzte. Alderdi politikoek beren interesen arabera jokatzen dute.

Historia markatu duen adibiderik baduzu gogoan?

Plaza Berriari Konstituzio plaza izena jarri zioten 1820an. Aurreneko izen politikoa izan zen. Orduan hasi zen administrazioa izenak inposatzen, herritarrekin kontsultatu gabe. Txofre plaza delako hori, Zuberoa plaza zen lehen, baina Donostiako burgesek ez zuten onartzen, euskaldunegia zelako. Hernani kalea, Getaria kalea... Aberritasunaren ohorean jarri zituzten izen horiek. Baina zergatik jarri zituzten? Karlisten kontra egin zuten herriak zirelako, Espainiako konstituzioa babestuz.

Izen espainolak dira gehienak, beraz.

Espainia guztia beteta dago Espainia plazaz eta Espainia kalez. Iruñean, Bilbon eta Gijonen izan ezik, beste leku guztietan aurki daitezke halakoak. Gasteizen eta Donostian ere bai. Portugalera joaten zara, eta ez dago Portugal plazarik, eta ezta Frantzian ere Frantzia plazarik. Zergatik? Espainian ziurtasuna falta dute, eta demostratu behar dute espainolak direla. «Hau ez da Euskal Herria, hau Espainia da».

Zer goraipatu behar da gure herrian?

Adibide bat jarriko dut. Hirutxulo Donostiaren izengoiti bat da, Donostiaren arima adierazten duena. 1936ko kolpearen aurretik, plaza bat zegoen izen horrekin, eta kendu egin zuten, euskaldunegia zelako. Josep Maria Sert izena du orain. Margolaria zen, eta nik ez diot meriturik kentzen, baina frankisten aldekoa zen. Beste leku batera pasatu zuten Hirutxulo izena, eta hor ere kendu egin dute. Atotxako Zelaiaren plaza izena jarri diote, futbol zelaiarengatik. Ematen du horiek [futbolariak] direla kulturaren ordezkariak. Oso minduta nago. Alderdi politiko guztiek babestu zuten aldaketa; baita ezker abertzaleak ere. Agintariak ez dira gauza gure kultura defendatzeko. Donostiak merezi du errespetu bat.

Kale izenak herri bateko historiaren adierazle direla esan ohi da.

Donostiar burgesek beti izan dute boterea; haiek agindu dute nola egin gauzak. Orain ere gauza bera gertatzen da. Gure toponimia ez da errespetatzen. Ez donostiarrena, ez euskaldunena. Txakurrari ematen zaion hezurra gara. Hemen espainolek agintzen dute.

Askotan aipatzen da emakume izen gutxiegi daudela.

Badago emakume izen bat, Catalina de Erausorena. Ama Birjina eta erregina ez den lehenengo emakumezko kale izena da, frankistek jarria. Hiltzaile bat zen; bere anaia eta osaba garbitu zituen. Ez dakit nola ez digun lotsarik ematen. Asko nahasten ditugu gauzak. Emakume izatea bakarrik ez da nahikoa. Emakume izenak jarri behar dira, baina ez emakumeak direlako soilik. Emakumea delako ez du meritu handiagoa. Nik uste dut psikopata bat zela; zein sexutakoa zen gutxienekoa da.

Merituak eta politika bereizi behar dira, beraz.

Bai, noski.


DJak gaur

Gaur gauean, 23:00etatik aurrera, DJak izango dira Leoka tabernan.


Yone Boutiquek 7-2 irabazi zuen Erasoren kontra

Yone Boutique Hernaniko 2garren mailako areto futbol taldeak erraz irabazi zuen atzo Erasoren kontra: 7-2. Aurreneko zatia markagailua 4-1 zela bukatu zen eta bigarren zatian lasai jokatu ahal izan zuten


Los Quadrophenicos: "50eko eta 80ko hamarkada arteko musika maite dugu"

Los Quadrophenicos hirukoteak uda aurretik kaleratu zuen lehenengo lan luze edo ofiziala. Punka eta rock-and-rolla oinarri duten 13 kantu; La Banda Trapera del Rio-ren amorrua, Burning-en oilarkeria eta Eskorbuto-ren hitz gordinak.

Osagai horiek aurki daitezke arrasatearren disko berrian. Izan ere, taldeak 12 urteko ibilbidea egin du dagoeneko, eta, hainbat aldaketa tarteko, Eskizofrenia Rock taldearen errautsetatik jaiotako taldeak badirudi egonkortasuna aurkitu duela. Hirukotea, Eskizofrenia Rock taldeko kide ohiez gain, Los Cretinos eta La Banda del Abuelo taldekoek ere osatzen dute; beraz, musikan eskarmentu handikoak. Bada, 12 urteei buruz eta diskoaren inguruan hitz egiteko, Ibai gitarra-jolearekin, Trabis baxu-jolearekin eta Barba bateria-jolearekin egon gara oraingo honetan.

Has gaitezen hasieratik.

Los Quadrophenicos taldea 2001ean sortu genuen, Eskizofrenia Rock taldea desegin zenean, gutako batzuek bertan jotzen genuen-eta. Hasieran, Trabis (bateria-jolea), Mikel Lezea (baxu-jolea), Anderfu (gitarra-jolea) eta ni neu [Ibai] ginen (gitarra-jolea). Lau urtez ibili ginen egurra ematen, Anderfu-k taldea utzi zuen arte; eta segituan Lezeak ere taldea utzi zuen, Gatillazo taldearekin jotzen hasteko.

Eta ondoren?

Horren ondoren, lau bat urtez, 2009ra arte, Trabis-ek eta biok jotzen jarraitu genuen; beste erritmo baten, baina. Entseatzen jarraitzen genuen, eta baxu-jole batzuk lokaletik pasatu ziren; edozelan ere, ez zuten luze iraun. Orduan, nik [Trabis] baxua hartzea erabaki nuen. Betidanik gustatu izan zait instrumentu hori, eta baxua erosi ondoren kantu batzuk ikasten hasi nintzen, eta behin, lokalean jotzen nenbilela, Barba agertu zen.

Beraz, lokal batetik bestera salto egin zenuen?

Barba: Bai; uda zen, eta lokalean nengoela baxua entzun eta bertan sartu nintzen. Trabis-ek kantu batzuk ikasi zituela esan zidan eta baterian eseri eta batera jotzen hasi ginen. Hurrengo hiru hilabeteak kantuak ikasteari ekin nion eta 2009. urte bukaeran kontzertuei heldu genien.

Eta bi etapa horietan kantu berak jo dituzue?

Ibai: Ez; Anderfu-k taldea utzi zuenean, hark egindako kantuak alde batera utzi genituen, ez ginen eroso sentitzen hark egindako kantuak interpretatzen. Hala ere, diskoan, lehenengo urteetako sei bat kantu daude.

Beraz, diskoa 12 urte hauen errepasoa da.

Bai; hala ere, 13 kantu hauez gain, beste bi disko egiteko kantuak ere baditugu. Azken finean, denok elkartzea nahiko zaila izaten da, baina kantu asko eginda daude eta ideiak mordoxka ere baditugu nonbait gordeta. Beraz, gutxi barru, hurrengo diskoari ekitea espero dugu.

Diskoari dagokionez, lokalean grabatu zenuten, ezta?

Bai; lokalean zortzi pista digital batekin grabatu genuen guztia. Grabazioa nahiko azkar egin genuen, astebetean, gutxi gorabehera. Hala ere, nahasketak etxean egin nituen, eta, hainbat arazorengatik, dena asko atzeratu da. Diskoa 2011ko Gabonetan grabatu genuen eta orain dela bi hilabete kaleratu dugu. Hala ere, diskoa kaleratu aurretik, maketa bat Interneten entzungai jarri genuen, jendeak gure musika entzun zezan eta hirukote moduan kantuek zelan funtzionatzen zuten entzuteko.

Zer aurkituko dugu diskoan?

50eko eta 80ko hamarkada arteko musika maite dugu; beraz, kantuek rock-and-roll klasikotik eta punketik eta hardcoretik badutela uste dugu. Azken finean, barrutik irteten zaigunari irteera ematen saiatzen gara.

Diskoa 3 eurotan salgai dago.

Gure helburua musika zabaltzea da, ez dugu ulertzen 10 eurotan diskoa salgai jartzea. Gainera, nire ustez [Barba], CD formatua hilzorian dago; niregatik balitz, kasetean kaleratuko nuke!

Salgai bai, baina Interneten deskargatzeko aukera ere badago.

Helburua Los Quadrophenicosen musika zabaltzea da, eta, horretarako, jamendo eta halako plataformetan jarri dugu.

Hemendik aurrera, zer?

Hasteko, Barba sendatzen denean kontzertuak jotzea, eta, gero, hurrengo lanari ekitea.


WhatsAppen geldialdiari buruzko ‘meme’ onenak

WhatsApp zerbitzua etenda egon zen mundu osoan zehar, eta erabiltzaile askok mezu dibertigarriak zabaldu zituzten sare sozialetan. Nazioartean joera nagusien artean kokatu zen.

Asteazken gauean WhatsApp berehalako mezularitza zerbitzua erori egin zen, eta aplikazio ezagun horren erabiltzaileek sare sozialak ‘memez’ bete zituzten. Zerbitzua aldi betean geldituta geratu zen, eta nazioartean joera nagusien artean (Trending Topic, ingelesez) kokatu zen Twitterren. Hauek dira erabiltzaileek sare sozialetan zabaldu dituzten mezu dibertigarrienak:


Laborantza Ganbera abiatu da; 1.000 lagunek egin diote ongi etorria

Badira gaur Ainhize-Monjolosen izan direnak. Eta izan ez direnak. Guztiei jarriko zaie arreta. Ipar Euskal Herriko Laborantza Ganbera inauguratu dute gaur Baxenabarreko herri horretan. Alderdi politiko askotako ordezkariak izan dira berta, oratara 40 bat auzapez. Eusko Jaurlaritzako ordezkari bat egon da, eta proiektua baikortzat jo du. Frantziako Confederation Paysanne sindikatuko bozeramalea ere han izan da, eta proiektua txalotu du. ELAko, LABeko, EHNEko, Batasunako, ABko, Aralarreko eta EAJko ordezkariak ere bazeuden. Laborantza ganberako lehendakaria Mixel Berhokoirigoin izanen da.

ELBk iritzi guztietako eragile politiko eta administratiboak gonbidatu ditu gaurko ekitaldian parte hartzera. Auzapez andana bat espero da, nahiz eta berriki Pirinio Atlantikoetako Prefetak Herriko Etxeetara gutuna igorri, proiektu horren aurka. Frantxoa Maitia Garaziko kontseilari nagusi eta eskualde kontseilariak ere inaugurazioan agertuko zela jakinarazi zuen, nahiz eta bere alderdian (PS) polemika bizia sortu den gai honekin. Eusko Jaurlaritzatik ordezkaritza bat espero zen.

Hitzordua 10:30ean dute. Orduan hasi da biltzar publikoa, egoitza berrian. Ainhize-Monjoloseko auzapezak ongietorria eskaini du. Biltzarrean elkartearen estatutuak onartuak izanen dira, eta ondotik prefeturan aurkeztuko dituzte. Biltzar horretan erabakiko dute Laborantza Ganbera nola osatuko den, nork parte hartuko duen kolegioetan eta beste tramite batzuk.


400dik gorako tasa duten herriak itxiko dituzte astelehenetik aurrera

Azken boladan datuek nabarmen okerrera egiten dutela ikusita, Labiren aholku batzordeak presazko bilera egin du gaur, ostirala, Aste Santuari begira hartu beharreko neurriak aztertzeko. Atzo zabaldu zen informazioa berretsi du Iñigo Urkullu lehendakariak bilera osteko agerraldian: azken hamalau egunetan 100.000 biztanleko 400eko intzidentzia tasa duten herrietan eta lurraldeetan itxiera perimetrala ezarriko dute; alboko herrietara soilik joan ahal izango dute herri horietako bizilagunek, erosketak egitera edo aire zabalean kirola egitera.

Era berean, itxita diren herrietan tabernen eta jatetxeen barruan egoteko ordutegiak mugatu egingo dituzte: goizetan 06:30etik 09:30era, eta 13:00etatik 16:30era arratsaldeetan. Espazio itxietan egiten diren kirol jarduerak gehienez lauko taldeetan egin ahalko dira, talde profesionalen eta federatuen entrenamenduak eta lehiaketak salbu. Kirol instalazioetako aldagelak eta dutxak itxi egingo dituzte, igerilekuetakoak izan ezik; horietan, edukieraren %35eko muga errespetatu beharko da.

Bestalde, gaur baino lehen apirilaren 1etik 11ra bitarterako erreserbaren bat eginda dutenek bidaiatzeko aukera izango dute, nahiz eta herri hori itxita egon. Turismoaren sektoreari laguntzeko asmoz hartu dute neurri hori, lehendakariaren esanetan. Dena den, ez duten mugikortasuna aholkatzen, are gutxiago intzidentzia tasa altuko tokietara joatea.

Intzidentzia tasen eguneraketa bihar argitaratuko du Eusko Jaurlaritzak, eta neurri horiek astelehenean sartuko dira indarrean. Datuen hurrengo eguneratzea, berriz, apirilaren 6an egingo dute. Gaur-gaurkoz, Arabak, Bizkaiak eta Gipuzkoak ez dute 400eko intzidentzia tasaren muga hori gainditzen. Eskualdeari begira, une honetan, Aia tasaren mugatik oso gertu dago: 352,64ko tasa du. Bestalde, Zestoak 282,49ko tasa du, Zarautzek 239,86koa eta Zumaiak 203,52koa; gainerako herriek tasa baxuagoa dute.


Zubillagan eta Olabarrietan gripearen aurkako txertoa jarriko dute

Hain zuzen ere, bihar, Olabarrietan jarriko dituzte txertoak, eta hilaren 23an Zubillagan. Osasun Zentroko erazainak bi auzoetako elkarteetan egongo dira 12:00etatik 12:15era arte,

Bestalde, gripearen aurkako txertaketa kanpaina abian da Oñatiko Osasun Zentroan. Astelehenetik egubakoitzera ipintzen dituzten 10:00etatik 16:30era arte. Txertoa edonork har dezake, baina arrisku gehiago dutenei bereziki aholkatzen diete. Hain zuzen ere, 65 urtetik gorakoak, diabetikoak, eta biriketako, bihotzeko, gibeleko edo giltzurruneko gaitz kronikodunak dituztenak.


Autobus transfoboa gelditzea galdegin du Madrilgo fiskalak

LGTBI erakundeek protestara deitu dute biharko Donostian, eta udalak 'non grata' izendatu du Hazte Oir elkartearen ibilgailua

Hazte Oir Espainiako erakunde ultrakatolikoaren autobus transfoboa epaitegiek geldi dezakete. Ibilgailua immobilizatuta egon zen atzo Madrilen, hango fiskaltzak hala eskatuta. Izan ere, fiskalak epaileari eskatu dio autobusaren jarduna debekatzeko, eta ikertzeko zabaltzen ari den mezua gorroto delitua izan daitekeen, eta «segurtasunik eza edo beldur sentimendua» eragin diezaiekeen transexualei. Chrysallis elkarteak Euskal Herrian egindako kanpainari erantzunez, honako mezu hau darama autobusak: «Mutilek zakila dute. Neskek bulba dute. Ez zaitzatela engaina. Gizon jaiotzen bazara, gizona zara. Emakumea bazara, hala jarraituko duzu».

Madrilen ibili ondoren, Valentziara (Herrialde Katalanak) joateko asmoa zuen autobusak, eta handik Euskal Herrira etortzekoa, hilaren 5etik 12ra. Halere, bide zaila du aurretik. Izan ere, gaitzespen zabala jasotzen ari da, eta hirietan sartzen ez uzteko eskatu dute eragile ugarik. LGTB mugimendua atzo mintzatu zen: EHGAM, Gehitu, AMPGYL eta Errespetuz taldeak eta EHUko LGTBI ligak Donostiako Udalari galdegin zioten autobusari hirian sartzen ez uztea. Halaber, protestara deitu dute ostiralerako: bilkura bat egingo dute, 13:00etan Donostiako Bulebarrean.

Hain justu, udal horretako talde politiko guztiek ohar bateratu bat kaleratu zuten atzo, autobusa non grata izendatzeko. Bilboko eta Getxoko Udalek ere adierazi dute ez dutela nahi autobusa hiriotan sartzerik. Zinegoak jaialdira ere iritsi da haserrearen oihartzuna: programazioa aldatuko du gaur, haurren transexualitatea jorratzen duen Mi reflejo dokumentala bigarrenez emateko, doan (Bilborocken, 18:00etan).

Euskal Herritik kanpo ere arbuioa eragin du ekinbideak. Madrilgo Fiskaltzaren eskaeraz gain, Valentziako alderdi sozialistak eta Esquerra Unidak ere salaketa jarri dute kanpainaren aurka. Hazte Oir erakundeak adierazi du ez duela autobusa mugituko, epaileak erabaki bat hartu arte.


"Eleaniztasunaren alde" egiten jarraitzen du Getxoko Udalak

Umeak eskolan sartzeko matrikulazio epea otsailaren 11ra arte zabalik egongo da. Hori dela eta, Getxoko Udalak, urtero bezala, hainbat ekimen jarri ditu martxan, gurasoei epeei eta egun dauden ereduei buruzko informazioa helarazteko helburuarekin. Horien artean, udalerriko 2 eta 3 urtetako 1.300 haurrek Imanol Landa alkatearen eskutitza jaso dute eskolaratzerakoan aukeratzen duten hizkuntza ereduaren garrantzia nabarmenduz. Gutunean udal agintariak adierazten du “hezkuntza eleanitzak haurraren eskola errendimendua indartu" egiten duela eta, "B (elebiduna) eta batez ere D ereduak (euskara hutsezkoa) eleaniztasuna" bermatzen dutela eta, ondorioz, umeek "bertoko bi hizkuntza ofizialetan, euskaraz zein espainolez, hitz egiteko aukera" eskaintzen dutela. Landaren arabera, gainera, “eleaniztasunak hirugarren edo laugarren hizkuntza errazago ikasteko bidea irekiko dio haurrari”. Horren inguruko informazio zabalagoa izateko alkateak jakinarazi die familiei aurten ere “Ume elebidunen gurasoentzako eskuliburua” jarri duela eskuragarri www.getxo.net web gunean, “umeak-gurasoak” bikotea eta "eleaniztasuna" ardatz hartuta, hainbat aholkurekin. Getxoko Udalak izan ezik, Uribe Kosta eskualdeko tokiko erakunde guztiek bat egin dute Alkarbidek sustatutako D ereduaren aldeko kanpainarekin. Argazkian, udal arduradunak 0 eta 2 urte bitarteko umeentzako Algortako Egunsentia haur-eskolan / © Getxoko Udala.

Bestalde, Getxo udalerriko auzokide etorkinei zuzenduta, Udalak informazio bilera bat antolatu du biharko, ostegunerako, Bizarra Lepoan euskara elkartearekin elkarlanean. Hitzordua 19:00etan jarri dute, Algortako kultur etxean, Villamonten, euskal hezkuntza-sistemaren funtzionamendua azaltzeko: zer den euskara, zein eredu mota dauden eta bi hizkuntzatan egindako hezkuntzaren "abantailak azaltzeko", besteak beste. Batzarrera seme-alabekin joateko aukera ere egongo da, begiraleen zerbitzua jarriko baitute, aurretik 944 660 151 telefono zenbakian abisatuta. Horren berri emateko, Udalak kanpotik etorri eta udalerrian bizi diren 0 eta 6 urte bitarteko umeen 200 bat familiei eskutitz bana bidali die.

Ekimen "baliagarriak"

Udalak urte osoan zehar abian du haur jaioberrien familiei zuzendutako Emaiozu Euskara ekimena eta urtebeteko umeak dituzten gurasoentzako Euskara Ahoan egitasmoa, hezkuntza elebidunaren aldeko hainbat gomendiorekin. 2010ean 1.400 bat familiek jaso zituzten aipatutako ekimenetan bidalitako oparia eta materialak (adinaren arabera, orri-markatzailea, adur-zapia, askarirako poltsatxoa, CDa...). Ekimen horiek guztiak euskararen erabilpena sustatzeko "baliagarriak" direlakoan dago Tokiko Gobernua. Zabaldutako datuen arabera, oraingo ikasturtean Lehen Hezkuntzako 10 ume getxoztar bakoitzeko bost D ereduan ikasten ari dira, hiru B ereduan eta bi A ereduan, duela 20 urte "aldrebes" zen bitartean (sei haurrek ikasten zuten A ereduan, bik B ereduan eta bik D ereduan).


Bozak egiteko asmo susmagarria

Estatu kolpea eman du Espainiako Gobernuak Katalunian, Mariano Rajoy presidentea buru, demokrazia eta elkarbizitza hitzak ahotan, eta konplize saldo askotarikoarekin: PSOE eta PSC, Ciudadanos, Justizia organoak, komunikabideak... Herrialde oso baten agintea bahitu du, eta berak independentziaren aldekoei leporatzen dien horixe egin du, legea eta legearen interpretazioa lagun, milioika katalanen iritzia eta borondatea gutxietsiz. Espainiako stablishment-ak gero eta antz handiagoa du Turkiakoarekiko.

Eta Rajoyk esandakoaren eta Ministroen Kontseiluak onartutako gauza kezkagarri guztien artean, atentzioa ematen du hauteskundeekin tematze horrek, Kataluniako egoerarentzat konponbide gisa planteatzeak, jakinda, analisi sinple bat eginda —sinplista ere bai agian—, emaitzak ez liratekeela izango azken hauteskundeetakoen oso ezberdinak, ez bada independentziaren aldekoen gorakada bat gertatzen, Rajoyk berak hauspotuta. Beraz, hauteskundeak planteatzen dituenean, Espainiako Gobernuko presidenteak espero du independentziaren aldekoek edo aldeko batzuek parte hartzeari uko egingo diotela, edo bestela badaki, berak, estatuak, jokoz edo legez kanpo utziko dituela, errealitatea desitxuratzeko, Euskal Herrian egin zuten moduan.


Star Wars sagaren “alde ilunak” Garmitxaren aldeko martxan hartuko du parte

Martxa domekan, maiatzaren 14an, izango da Larrabetzun eta aurten oso gonbidatu bereziak edukiko ditu: Spanish Garrison 501. legioko kideak. Beraz, aukera ezin hobea izango da Star Wars sagaren zaleentzat, protagonistak beren jantzi ikusgarriak jantzita ikusi ahal izango dituztelako, eta haiekin argazkiak atera ahalko dituztelako.

Spanish Garrison 501. legioa costuming klub bat da eta hiru oinarri ditu: Star Wars sagarako zaletasuna bultzatzea, sagaren jantziak ikusgai ipintzea, eta egitasmo solidarioetan parte hartzea. Haiei buruz “gauza onak egiten diren neska-mutil gaiztoak” direla esaten da.

Bestetik, martxan parte hartzeko izena ematea goizeko 10etatik 11etara egin beharko da plazan, eta parte-hartzaileei, martxa amaitzen denean, pintxo goxo bana emango diete indarrak berritzeko. Era berean, puzgarriak egongo dira umeentzat. Izena ematearen bidez lortzen den dirua Garmitxa elkarteko umeek jasaten duten gaixotasuna ikertzera zuzenduko da. Ume horiek gaixotasun arraro bat dute eta ezin dute ohiko elikagairik hartu, euren organismoan eragin suntsitzaileak dituztelako.

Barakaldoko Aitzolek ere bere ekarpena egingo dio Garmitxaren aldeko martxari, izan ere, barikuan, maiatzaren 12an, txotxongilo saioa eskainiko du 18:00etan, Anguleri kultur etxean. Bertara bere azken lana eramango du: Askatu barrukoa.


Gizonezko bat atxilotu dute Usurbilen, bikotekide ohiari sexu erasoa egitea egotzita

43 urteko gizonezko bat da; atzo saiatu zen bikotekide emakumezkoari eraso egiten.

Eusko Jaurlaritzako Segurtasun Sailak jakinarazi duenez, 43 urteko gizonezko bat atxilotu zuten atzo, Usurbilen (Gipuzkoa), bikotekide ohiari sexu erasoa egitea egotzita.

Banatzeko prozesuan daude, eta, salaketaren arabera, biak bizi ziren etxean emakumezkoari erasoa egiten saiatu zen atzo gizonezkoa. Une horretan beste pertsona bat agertu zen, eta saioa bertan behera utzi zuen gizonezkoak.

Handik gutxira iritsi ziren ertzainak etxebizitzara, eta gizonezkoa atxilotuta erama zuten. Emakumezkoa erietxera eraman zuten zauriak sendatzera.


Instroak 3, Joseba B Lenoirrek irudietarako irudikatutako musikaz

Dokumental baterako eskatu zioten musika. Berak egin. Eta gero bere musikei hegan egiten utzi eta 'Instroak 3' diskoan argitaratu ditu Joseba B Lenoirrek.

Dokumental baterako eskatu zioten musika. Berak egin. Eta gero bere musikei hegan egiten utzi eta Instroak 3 diskoan argitaratu ditu Joseba B Lenoirrek.Eider Eibarren ilustrazioa


San Pedro jaiak 2010 Eskoriatzan


Beñat Elzo mendi lasterketa irabazi du Nerea Amilibiak

Aitor Regillaga tolosarra txapeldunorde izan da gizonezkoen mailan, eta Hassan Ait Chaou laugarren izan da, podiumean izatetik oso gertu.

Gogorra izan da V. Beñat Elzo mendi lasterketa. Euri jasa artean egin dituzte mendiko lasterketaren ia 11 kilometroak helmugara iritsi diren 226 partaideek.

Herritar bat, Iker Oliveri izan da guztietan azkarrena (40:45). Aitor Regillaga tolosarra sailkatu da bigarren postuan, 36 segundora), eta hirugarren postua erabakitzeko esprint ikusgarria izan da. Azken txanpa horretan aurrea hartu dio Joxe Amunarrizek, Hassan Ait Chaou billabonatarrari. Biak denbora berean sartu dira, baina hondarribiarra zertxobait aurretik.

Emakumeen artean azkarrena Nerea Amilibia zizurkildarra izan da. 52 minutu behar izan ditu helmugara iristeko. Bigarren Irati Larrañaga izan da, 44 segundora, eta Maialen Perez donostiarrarentzat izan da hirugarren postua.


Kaxkoko kaleak

girotu zituen `Orchestre

Internacional du Vetex´ taldeak.

Berriak elkarteak bizirik mantendu nahi du Hernani eta lan horretan ari da azkeneko urteetan. Joan den astean, pintxo potearekin bat eginez, Orchestre Internacional du Vetex taldea ekarri zuten, Kaxkoko kaleak girotzeko, bi orduz. Giro ederra jarri zuten, kalean zebiltzanen gozamenerako.


«Erdibitua dut bihotza»

Realeko harrobian hazi, lehen taldearekin debuta egin, Athleticera joan, eta Mirandesen erretiratu ondoren, derbiak beste begi batzuekin ikusten ditu orain Iñigo Diaz de Zeriok. «Etxean jokatzen duenak» abantaila duela dio

Athleticeko zein Realeko zaleentzat ez ezik, Iñigo Diaz De Zerio (Donostia, 1985) bi taldeotako jokalari ohiarentzat ere «berezi» joan da astea. «Derbiaren atarian, beti sentitzen da zerbait ezberdina». Realeko harrobian hazi, 2006an lehen taldearekin debuta egin, gero Athleticetik igaro eta futbol ibilbidea Mirandesen amaitu ondoren, futbola alde batera utzita dauka duela ia bi urte. «Aholkulari enpresa bat sortu genuen, eta lana nahi adina dugu». Hori bai, futbola ere gertutik jarraitzen du. «Realeko bazkidea txikitatik naiz, eta Athleticekoa ere egin nintzen, klubak eman zidan maitasuna eskertzeko asmoz». Dena den, derbia telebistan ikusiko du. «Lagun batzuk joango dira San Mamesera nire bazkide txartelarekin, eta nik familiarekin lasai ederrean ikusiko dut partida».

Partida ikusteko gogotsu dago. Besteak beste, «lehia polita eta interesgarria» izango dela uste baitu. «Denboraldiko momenturik onenean dago Reala. Hori ez dago ukatzerik. Baina San Mamesen puntuak lortzea beti da zaila, eta Athletic ondo dago sasoia hasi zenez geroztik. Beraz, norgehiagoka gogorra izango da». Faborito, hori bai, talde zuri-gorria jotzen du. «Pentsatzen dut etxean jokatzen duenak abantaila duela beti derbietan. Baliteke Athletici faktura pasatzea Europa Ligako partidak, baina dena emango du, eta ikuskizuna eskainiko dute bi taldeek», euskal futbola «aspaldiko osasun onenean» dago.

Osasun onena, hori bai, hiru puntuak irabazten dituenak lortuko duela uste du. «Europaren atarian daude bi taldeak. Athleticentzat oso partida garrantzitsua da, irabaziz gero tarte handia zabalduko lukeelako». Baina Realean ere ez daude amore emateko. «Eusebiorekin bilakaera ona izan du taldeak. Ikusten da beste futbol mota bat egiten duela, lehen baino mesedegarriagoa, eta oraindik ere Europan sartzeko moduan dago». David Moyesen proiektua atzerapausoa izan zela iritzi dio: «Hura iragana da, eta Eusebio taldeari zukua ateratzen ari da. Jokalari bikainak daude Realean zein Athleticen, eta bi entrenatzaileak ere bikainak dira; asko dakite, eta umilak dira».

Zelaian gertutik jarraitu beharreko jokalariak Iñaki Williams zuri-gorria eta Mikel Oiartzabal txuri-urdina izango direla uste du. «Beti ari gara izarrei begira. Badakigu Aduriz zer-nolako jokalari puska den. Izugarri miresten dut. Ni ere aurrelaria nintzen, eta hark egiten duena egitea ia ezinezkoa da. Eta Realean ere Velaren zain gaude beti». Baina uste du gazteak indartsu datozela. «Oiartzabalek harritu egin nau. Oso ona da, eta erne gaztearekin. Zer esanik ez Williamsekin. Zeresan handia emango du».

Ezeren gainetik, ikuskizuna ikusi nahi du donostiarrak zelaian, eta «onenak irabaz dezala. Nik, behintzat, bihotza erdibitua izango dut. Berdinketa sinatuko nuke». Zaleen artean sortuko den giroak emango dio poz handien. «Athleticeko eta Realeko jokalarien arteko harremana bikaina da. Eta hala izaten jarraitu behar du».


Hiru bonbona zabaldu eta lehertaraziko zituela esan dio Ertzaintzari

Gizona atxilotu du Poliziak eta suhiltzaileek, butano-botilak aurkitu eta gero, atxilotuaren etxebizitza aireztatu dute.

Ertzaintzak 38 urteko gizonezko bat atxilotu du gaur, igandea, Gasteizen, kalte handiak eragiten saiatzeagatik, bere etxebizitzan hiru butano-botila zabaltzeagatik, lehertarazteko asmoz, Segurtasun Sailak zabaldu duenez.

01:00ak zirela, gizon bat Ertzaintzara deitu du bere etxeko (Campo de los Palacios kalean) zenbait bonbonari tapoia kendu diela abisatzeko.

Abisua jaso eta gero, Ertzaintzako eta Udaltzaingoko zenbait agente bertaratu dira, suhiltzaileekin batera.

Poliziek gizona bilatzen zuten bitartean, kale hori eta ondokoak itxi dituzte, suhiltzaileek bonbonak -bi erabat hutsik eta hirugarrena erdi beteta- topatu dituzte, eta atxilotuaren etxebizitza aireztatu.

Atxilotua komisaldegian dago, epailearen aurrera eraman arte, eta dagozkion eginbideak bukatu bitartean.


Buruz buruko txapela jantzi du Miguel Mari Urrutia erremontelari saldiastarrak

Casino Kursaal sariaren finala irabazi zion Zeberio II.ari

Miguel Mari Urrutia saldiastarrak buruz buruko erremonte txapelkeeta ofiziala, Casino Kursaal saria irabazi zuen igandean Galarretan. Zeberio II.aren kontra jokatutako finalean ezustea eman eta 29 eta 35 irabazi zuen. Binaka aspaldian goi mailako erremontelaria dela erakutsia du Saldiasko atzelariak, baina txapel honekin, buruz buru ere onenen artean dagoela erakutsi du Urrutiak, Ezkurra, Lizaso edo Zeberio II.aren parean.

Pronostikoak hautsiz

Pronostiko guziak hautsi zituen Urrutiak, hasieran, dirua 100 40ra baitzegoen bi txapel irabaziak zituen Elduaingo aurrelariaren alde. Izan ere, finalaurreko ligaxkan Zeberiok 35-19 irabazi zion Urrutiari, baina atzo erremontelari ezberdina izan zen Urrutia, piloteoan sendo eta bere aukeren jakitun. Hasiera berdindua izan zuen partidak, baina 17nako berdinketaren ondotik, bost tantu segidan egin zituen Saldiaskoak eta ordura arte gordea izan zuen bere sake zitala agertzen hasi zen. Hortxe erabaki zen finala. 21-29 eta 22-32 aurretik jarri zen Urrutia. Hamar tantuko aldearekin, ordea, urduritu egin zen saldiastarra eta bost tantu segidan egin zituen Zeberiok. Gero, 29 eta 33ra ere hurbildu zen gipuzkoarra, baina ez zuen markagailuari buelta emateko aukerarik izan, hondarreko bi tantuak Saldiaskoak egin baitzituen. Honela, Urrutiaren izena erremonteko handienen artean ezarri zuen.

Amonari eta lehengusinari eskainia

Finalaren ondotik, hodei artean zebilela aipatu zuen Miguel Mari Urrutiak eta berriki hildako amonari eta Mertxe Urrutia lehengusinari eskaini zien txapela. Hau, lanean eman duen denborari esker lortu duela aipatu zuen eta txapelaz gozatu ondotik, berriro eguneroko lanean segituko duela adierazi zuen.


Azalien asteburu kulturala herriko artisten lana ezagutzera ematera dator

Egitasmoak mota guztietako arte diziplinak batuko ditu: besteak beste, pintura, musika, dantza, argazkilaritza, zinema, grafitiak, eskultura, bakarrizketak, poesia edota antzerkiaAzalien asteburu kulturalak urriaren 26tik 28ra bitartean Bermeoko artisten arte diziplinetako lanak ezagutzera emango ditu. Ekimena Barrueta Arte Elkarteak antolatu du, Bermeoko Udalaren laguntzagaz. Azalien antolatzen duten bigarren aldia izango da.Bermeoko bizilagunek, modu horretara, pintura, musika, dantza, argazkilaritza, zinema, grafitiak, eskultura, antzerkia, zeramika eta hainbat kontzertugaz gozatzeko aukera edukiko dute.Aingeru Astui Bermeoko Kultura zinegotziak eta Pedro Lazpiur, Gotzon Zulueta, Rosa Mari Gabantxo eta Nerea Gazaga Barrueta Arte Elkarteko kideek aurkeztu dute egitasmo berezia. Astuik azaldu duenez, asteburuan herriko 20 arte edota kultur elkarte inguruk parte hartuko dute, baita banakako artistek ere. «Azalien asteburu kulturala iaz egin zen lehenengo aldiz, arrakasta izugarria izan zuen, eta herritarrek oso ondo baloratu zuten. Hortaz, aurten ere ospatuko da, gainera, iaz baino parte hartzaile gehiagogaz», gaineratu du.Bariku arratsaldean emango diote hasiera ekimenari, eta asteburu osoan zer egin izango dute Kofradia Zaharrera bertaratzen direnek. Artelanak ikusteaz gain, buztin eta zeramika tailerretan parte hartu, bakarrizketak edota olerki irakurketak entzun eta film laburrak ikusi ahal izango dira bertan; modu horretan eskaintza zabala eta interesgarria sortuko dute artearen jarraitzaile zein ikusminagaz hurbiltzen diren herritarrentzat.Egitasmoaren helburuak zehaztu nahi izan dituzte: alde batetik, herriko artistek egiten dituzten arte diziplinetako lanak toki berean batuko dituzte, herritarrei eta interesa duten guztiei ezagutzera emateko. Beste alde batetik, «elkarren lanak ezagutuz artisten arteko harremanak indartu» nahi dituzte. Era horretara, Bermeoko artistak eta euren lan garrantzitsuak herritar guztiei ezagutzera emateko aukera eman nahi dute.Erotismoa Kultur ekimenak dakartzan berritasunak zehaztu dituzte arte elkarteko ordezkariek. Aurten, nabarmendu dutenez, asteburu kulturalak erotismoa hartuko du oinarri bezala. Erotismoa gai nagusitzat aukeratzerako orduan, gai «zaila, polemikoa» dela azaldu du Lazpiurrek, eta herritarrek edo artistek horri buruz zer pentsatzen duten ez dagoela argi nabarmendu du. Horrela, artistak gai horregaz zerikusia daukaten obrak sortzera eraman nahi dituzte, ikuslegoarentzat «erakargarria» izan daitekeelako.Astuik eskerrak eman dizkio Barrueta Arte Elkarteari, ekimena antolatzeko hartutako «lanagatik eta arduragatik», eta herritar guztiak gonbidatu nahi izan ditu Kofradia Zaharrera. «Herritarrek, eskualdeko bizilagunek eta europarrek badaukate zer ikusi Bermeon, asteburuan».